1984ലെ കലാപത്തില് രാഹുലിന്‍റെ ഉത്തരം തെറ്റാണ്; 2002ലെ കലാപത്തില് മോദിയോടുള്ള ചോദ്യം എവിടെ?\n28 Aug 2018 11:54 AM GMT\nനാട്ടിലായാലും വിദേശത്തായാലും 1984 കോൺഗ്രസ് അധ്യക്ഷൻ രാഹുൽ ഗാന്ധിയെ നിരന്തരം വേട്ടയാടുന്നു. ഓരോ തവണ അയാളെ കാര്യപ്രാപ്തിയുള്ള നേതാവായി പൊക്കിക്കാണിക്കുമ്പോഴും 1984ലെ സിഖ് വിരുദ്ധ കലാപത്തിന്റെ ഇരകൾ പ്രതിഷേധവുമായി ഉണരും. മാക്ബെത്തിനെ ബാൻകോയുടെ പ്രേതം വേട്ടയാടിയപോലെ. ഓരോ തവണയും പൊതുസംവാദങ്ങളിൽ പങ്കെടുക്കുമ്പോളും 1984ൽ പ്രധാനമന്ത്രി ഇന്ദിരാഗാന്ധിയെ സിഖുകാരായ അംഗരക്ഷകർ കൊന്നതിനുന് ശേഷമുണ്ടായ കലാപത്തെക്കുറിച്ചുള്ള ചോദ്യങ്ങൾ അയാൾക്ക് നേരെ ഉയരും.\nഎന്നാൽ മാക്ബെത്തിനെപ്പോലെ രാഹുൽഗാന്ധി ഭയചകിതനായി കുറ്റസമ്മതം നടത്തുന്നില്ല. വെള്ളിയാഴ്ച്ച ബ്രിട്ടീഷ് പാർലമെന്റ് അംഗങ്ങളുമായുള്ള സംവാദത്തിലും ഈ ചോദ്യമുയർന്നു. അക്ഷോഭ്യനായി കോൺഗ്രസ് അധ്യക്ഷൻ പറഞ്ഞു, "നിങ്ങൾ പറയുന്നു, കോൺഗ്രസ് പാർട്ടി അതിൽ ഉൾപ്പെട്ടിരുന്നു എന്ന്. ഞാൻ യോജിക്കുന്നില്ല. തീർച്ചയായും, അക്രമം ഉണ്ടായിട്ടുണ്ട്. ഒരു ദുരന്തമുണ്ടായിട്ടുണ്ട്". 1984ന്റെ പ്രേതാത്മാക്കളുടെ പ്രതികാരം എന്ന് പറയാം - രാഹുൽ ഗാന്ധി വീണ്ടും തലക്കെട്ടുകളിൽ നിറഞ്ഞു, ഒട്ടും സുഖകരമല്ലാത്ത കാരണങ്ങളാൽ.\n1984ലെ കലാപത്തിൽ പാർട്ടിയുടെ പങ്ക് രാഹുൽ ഗാന്ധി അംഗീകരിക്കണമെന്നും അതിന്‍റെ ഉത്തരവാദിത്തം ഏറ്റെടുക്കണമെന്നും പറയുന്നത് അന്യായവും ക്രൂരവുമാണ്. അന്യായമെന്ന് പറയാൻ കാരണം അയാൾക്കന്നു വെറും 14 വയസെ പ്രായമുള്ളൂ. ക്രൂരം എന്ന് പറയാൻ കാരണം, അങ്ങനെ ചെയ്‌താൽ അയാള്‍ക്ക് മരിച്ചുപോയ അച്ഛൻ, അന്നത്തെ പ്രധാനമന്ത്രി രാജീവ് ഗാന്ധിയെ വിമര്‍ശിക്കേണ്ടി എന്നാണ്. കൂടാതെ, കോൺഗ്രസ് ഇപ്പോഴും പറയുന്നപോലെ, 2005 ആഗസ്ത് 11ന് പ്രധാനമന്ത്രി മൻമോഹൻ സിംഗ് പാർലമെന്റിൽ 1984ലെ കലാപത്തിന് മാപ്പു പറഞ്ഞു. സിഖ് സമൂഹത്തോട് മാത്രമായിരുന്നില്ല അത്, മുഴുവൻ രാജ്യത്തോടുമായിരുന്നു. പക്ഷെ അപ്പോഴും കോൺഗ്രസ് ബോധപൂർവം ആ കലാപത്തിന് തിരികൊളുത്തി എന്ന് സിംഗ് അംഗീകരിച്ചോ എന്ന് വ്യക്തമല്ല.\nഈ സൂചനയെ അംഗീകരിക്കാൻ രാഹുൽ ഗാന്ധി എക്കാലത്തും വിസമ്മതിച്ചു. 2014ൽ ടിവി അവതാരകനായ അർണാബ് ഗോസ്വാമിയുടെ നടത്തിയ ഒരു അഭിമുഖത്തിലാണ് ഇതേറ്റവും ദുരന്താത്മകമായി അയാൾ പറഞ്ഞത്, "ഞാനോർക്കുന്നു, 1984ൽ ഞാനൊരു കുട്ടിയായിരുന്നു. കലാപം തടയാൻ സർക്കാർ കഴിയുന്നതെല്ലാം ചെയ്യുന്നുണ്ടായിരുന്നു, 1984ന്‍റെ പ്രേതം അയാളെ ആക്ഷേപിക്കാൻ അപ്പോഴേക്കും ചാടിവീണു.\n1984ലെ കലാപത്തിലെ തന്റെ പാർട്ടിയുടെ പങ്ക് സംബന്ധിച്ച രാഹുൽ ഗാന്ധിയുടെ നിലപാട് രാജ്യത്തിന്റെ കൂട്ടായ ഓർമ്മയെ അവഹേളിക്കുന്നതാണ്. നിലവിലെ മധ്യപ്രദേശ് കോൺഗ്രസ് അധ്യക്ഷൻ കമൽ നാഥിനെപ്പോലുള്ളവര് സിഖുകാരെ ആക്രമിക്കാൻ ആൾക്കൂട്ടത്തെ പ്രേരിപ്പിച്ച അന്നത്തെ പങ്കിനെക്കുറിച്ച് വ്യക്തമായ തെളിവുകളുണ്ട്. കേന്ദ്ര സർക്കാർ ഡൽഹിയിൽ ബോധക്കേട് നടിച്ചു കിടന്നു. "വൻമരം കടപുഴകി വീഴുമ്പോൾ ഭൂമി കുലുങ്ങും" എന്ന ക്രൂരമായ സാമാന്യവത്കരണത്തിലൂടെ രാജീവ് ഗാന്ധി അക്രമത്തെ ന്യായീകരിച്ചു.\nപിതാവിന്റെ കുറ്റത്തിന് മകനെ പഴിക്കാനാവില്ല. മറ്റൊരു കാലത്തിൽ തന്റെ പാർട്ടി ചെയ്ത കുറ്റത്തിന് അതിന്റെ ഇപ്പോഴത്തെ നേതാവിനെയും. പക്ഷെ രാജീവ് ഗാന്ധിയുടെ മകനും ഇന്ദിരാഗാന്ധിയുടെ പേരക്കുട്ടിയും ജവഹർലാൽ നെഹ്രുവിന്റെ പേരക്കുട്ടിയുടെ മകനുമായ രാഹുൽഗാന്ധി, ഇന്ത്യയിലെ ഏറ്റവും ആഘോഷിക്കപ്പെട്ട കുടുംബത്തിൽ നിന്നുമായതുകൊണ്ടാണ് കോൺഗ്രസിനെ നയിക്കുന്നത്. ഇന്ത്യക്ക് സ്വാതന്ത്ര്യം നേടിത്തന്നതിൽ കോൺഗ്രസിന്റെ ചരിത്രപരമായ പങ്കിനെക്കുറിച്ച് അയാൾ ഇടയ്ക്കിടെ പറയാറുമുണ്ട്.\nചരിത്രത്തിലെ ആസ്തികൾ മാത്രമെടുത്ത് ബാധ്യതകൾ ഉപേക്ഷിക്കാനുള്ള ആഡംബരം രാഹുൽ ഗാന്ധിക്ക് നൽകാനാവില്ല. രണ്ടാം ലോകമഹായുദ്ധത്തിൽ തങ്ങളുടെ രാജ്യം നടത്തിയ കൊടുംക്രൂരതകൾക്ക് അതിൽ വ്യക്തിപരമായ പങ്കൊന്നുമില്ലാത്ത ജപ്പാൻ പ്രധാനമന്ത്രിമാർ മാപ്പുപറയുന്നപോലെ, രാഹുൽ ഗാന്ധിയും 1984ന്‍റെ ഉത്തരവാദിത്തം ഏറ്റെടുക്കണം.\n2002ലെ ഗുജറാത്ത് വര്‍ഗീയ കലാപം\nഅതോടൊപ്പം ഓർക്കേണ്ടതുണ്ട്, 1984ലെ കലാപത്തിന് ഒരു സയാമീസ് ഇരട്ടയുണ്ട് - 2002ലെ ഗുജറാത്ത് കലാപത്തിന്റെ പ്രേതം. 1984ലെ ഡൽഹിയിൽ സിഖുകാർ എന്ന പോലെ ഗുജറാത്തിൽ 2002ല് മുസ്ലീങ്ങളെ അതിക്രൂരമായി കൂട്ടക്കുരുതി നടത്തി. അവരുടെ വസ്തുവകകൾ തീയിട്ടു നശിപ്പിച്ചു. 1984ൽ ഡൽഹിയിൽ സംഭവിച്ച പോലെ ഭരണകൂടം ഗുജറാത്തിലും ബോധപൂർവം ബോധക്കേട് നടിച്ചു. ഇന്നത്തെ കാഴ്ച്ചപ്പാടിൽ നോക്കുമ്പോൾ 1984നും 2002നും ഒരു വലിയ വ്യത്യാസമുണ്ട്. 1984ൽ കേന്ദ്ര സർക്കാരിനെ നയിച്ച ആളുടെ മകനാണ് രാഹുൽ ഗാന്ധി. അയാൾ പ്രതിപക്ഷ കക്ഷിയുടെ നേതാവാണ്. എന്നാൽ 2002ൽ ഗുജറാത്ത് ഭരണത്തിന്റെ തലവനായിരുന്ന മനുഷ്യൻ ഇന്ന് പ്രധാനമന്ത്രിയാണ്. സ്വദേശത്തോ വിദേശത്തോ ആരും 2002ലെ ഗുജറാത്ത് കലാപത്തെക്കുറിച്ച് മോദിയോട് ചോദിക്കുന്നില്ല എന്നത് ദുരൂഹമായ കൗതുകമാണ്.\nഒരു കാരണം, 2002നെക്കുറിച്ച് ചോദ്യം ചോദിക്കാൻ മോദി ആർക്കും അവസരം നൽകുന്നില്ല എന്നാണ്. മാധ്യമപ്രവർത്തകരെ അയാൾ അപൂർവമായേ കാണാറുള്ളൂ. 2002നെക്കുറിച്ച് മോദിയോട് ചോദിക്കാൻ മാധ്യമപ്രവർത്തകരും ബോധപൂർവം മറന്നു എന്നും വാസ്തവമാണ്. മാക്ബെത്തിൽ ബാങ്കോയെപ്പോലെയല്ല, കലാപങ്ങളുടെ പ്രേതങ്ങളെ വിളിച്ചുവരുത്തിയാലേ വരൂ. പക്ഷെ ഇപ്പോഴും ഇങ്ങനെയായിരുന്നില്ല അവസ്ഥ, കുറഞ്ഞത് മോദി മുഖ്യമന്ത്രിയായിരുന്ന കാലത്തെങ്കിലും., കരൺ ഥാപ്പറുടെ ടെലിവിഷൻ അഭിമുഖ പരിപാടിയിൽ നിന്നും Devil's Advocate - മോദിയുടെ കുപ്രസിദ്ധമായ ഇറങ്ങിപ്പോക്ക് ആരും മറന്നിട്ടില്ല.\nഥാപ്പറുടെ ഈ ചോദ്യമായിരുന്നു ഇറങ്ങിപ്പോക്കിന് വഴിയൊരുക്കിയത് - "2002ലെ ഗുജറാത്ത് കൂട്ടക്കൊലകൾക്ക് അഞ്ച് വർഷത്തിന് ശേഷവും ഗോധ്രയുടെ പ്രേതം ഇപ്പോഴും താങ്കളെ വേട്ടയാടുന്നു. ആ പ്രേതത്തെ ഉച്ചാടനം ചെയ്യാൻ താങ്കൾ കൂടുതലായി ഒന്നും ചെയ്യാത്തത് എന്തുകൊണ്ടാണ്?" മോദി ഇങ്ങനെ മറുപടി നൽകി - "ഈ (പണി) ഞാൻ കരൺ ഥാപ്പറെ പോലുള്ള മാധ്യമ പ്രവർത്തകർക്ക് നൽകുന്നു. അവർ ആനന്ദിക്കട്ടെ".\nപക്ഷെ ഥാപ്പർ വിട്ടില്ല - "കൊലപാതകങ്ങളിൽ ഖേദിക്കുന്നു എന്ന് താങ്കൾ പറയാത്തത് എന്തുകൊണ്ടാണ്?" അയാൾ ചോദിച്ചു. മോദി മറുപടി നൽകി - "എനിക്ക് പറയാനുള്ളത് ഞാൻ ആ സമയത്ത് (2002) പറഞ്ഞിട്ടുണ്ട്. നിങ്ങൾക്കെന്റെ പ്രസ്താവനകളിൽ കാണാം". കുറച്ചു നിമിഷങ്ങൾക്ക് ശേഷം താൻ അഭിമുഖം തുടരാൻ ആഗ്രഹിക്കുന്നില്ലെന്ന് പറഞ്ഞ് മോദി എഴുന്നേറ്റുപോയി. മോദി പ്രധാനമന്ത്രിയായപ്പോൾ പാർട്ടി നേതാക്കളെ ഥാപ്പറുടെ അഭിമുഖങ്ങൾക്ക് അയയ്ക്കുന്നത് ബിജെപി നിർത്തി.\nമാധ്യമപ്രവർത്തകൻ രാജ്ദീപ് സർദേശായിയുടെ അനുഭവവും സമാനമാണ്. അദ്ദേഹത്തിന്റെ 2014: The Election That Changed India എന്ന പുസ്തകത്തിൽ പറയുന്നു - "കലാപത്തെക്കുറിച്ചുള്ള എന്റെ വാർത്തകൾ മോദിയുമായുള്ള എന്റെ ബന്ധം വഷളാക്കി. അതുവരെ ഞങ്ങൾ സുഹൃത്തുക്കളായിരുന്നു" (മാധ്യമപ്രവർത്തകർക്കും നേതാക്കൾക്കും എപ്പോഴെങ്കിലും സുഹൃത്തുക്കളാകാമെങ്കിൽ!).\n2014ലെ തെരഞ്ഞെടുപ്പുകാലത്ത് സർദേശായിക്ക് നിരവധിതവണ ശ്രമിച്ചിട്ടും മോദിയുടെ അഭിമുഖം ലഭിച്ചില്ല. ഒരു സമയം അനുവദിക്കാമെന്നും എന്ത് ചോദ്യവും ചോദിക്കാമെന്നുപോലും മോദി ഉറപ്പ്പറഞ്ഞതായി സർദേശായി പറയുന്നു. മോദിയുടെ വാക്കുകളായി സർദേശായി പറയുന്നു, "ഏയ്, രാജ്‌ദീപ്, നിങ്ങളുമായി ഒരു ശത്രുതയുമില്ല".\nഅസ്വസ്ഥതയുണ്ടാക്കുന്ന ചോദ്യങ്ങൾ വിലക്കാനാകാത്തതുകൊണ്ടായിരിക്കും സർദേശായിയെ വിലക്കിയത്. പക്ഷെ 2014-ൽ ഇൻഡ്യ ടിവിയിലെ രജത് ശർമയുടെ 'ആപ് കി അദാലത്' എന്ന പരിപാടിയിൽ മോദി പങ്കെടുത്തു. ആ പരിപാടി തിരക്കഥയനുസരിച്ചു നടത്തിയതായിരുന്നു എന്ന് നിരവധി പേര് കരുതുന്നു. ഇൻഡ്യ ടി വിയുടെ എഡിറ്റോറിയൽ ഡയറക്ടർ ക്വമർ വഹീദ് നഖ്വി രാജിവെച്ചു. "ബുദ്ധിമുട്ടുണ്ടാക്കുന്ന ഒരു ചോദ്യവും ചോദിച്ചില്ല" എന്ന് നഖ്വി തന്നോട് പറഞ്ഞതായി സർദേശായി പറയുന്നു.\n2002ൽ സംസ്ഥാന സർക്കാരിന്റെ നിഷ്ക്രിയത്വത്തെക്കുറിച്ചുള്ള ചോദ്യങ്ങൾക്കു മറുപടി പറയാൻ മോദിക്ക് ബുദ്ധിമുട്ടുണ്ടാകും. അതുകൊണ്ടാണ് Narendra Modi: The Man. The Times എന്ന പുസ്തകമെഴുതുന്ന സമയത്ത് അതെഴുതിയ നിരഞ്ജൻ മുഖോപാധ്യായയോട് 2002ലെ കലാപത്തെക്കുറിച്ച് ഇതിനോടകം പറഞ്ഞതിൽ നിന്നും കൂടുതലായി ഒന്നും പറയാനില്ലെന്ന് മോദി തീർത്തുപറഞ്ഞത്. ഒരുപക്ഷെ 2002നെക്കുറിച്ച് മോദി അവസാനമായി ചോദ്യം നേരിട്ടത് 2014ലെ തെരഞ്ഞെടുപ്പ് കാലത്താണ്. 2002ലെ അക്രമത്തിൽ ഖേദിക്കുന്നുണ്ടോ എന്ന് റോയിട്ടേഴ്‌സ് വാർത്ത ഏജൻസി അയാളോട് ചോദിച്ചു. മോദി മറുപടി നൽകി - "ആരെങ്കിലും കാറോടിക്കുകയും നമ്മൾ പിന്നിലിരിക്കുകയും ചെയ്യുമ്പോൾ ഒരു പട്ടിക്കുട്ടി ചക്രത്തിനടിയിൽപ്പെട്ടാൽ പോലും നമുക്ക് വേദനിക്കില്ല? തീർച്ചയായും വേദനിക്കും." പട്ടിക്കുട്ടി എന്ന പ്രതീകം പലരെയും വേദനിപ്പിച്ചു.\nഒരിക്കലും ചോദിക്കാത്ത ചോദ്യങ്ങൾ\nമോദി പ്രധാന്മന്ത്രിയായപ്പോഴേക്കും അയാൾക്ക് 2002നെക്കുറിച്ചുള്ള ചോദ്യങ്ങൾ വെറുപ്പുണ്ടാക്കുന്നു എന്ന് എല്ലാവര്‍ക്കും അറിയാമായിരുന്നു. മോദിയുടെ അടുത്തെത്താൻ ആഗ്രഹിക്കുന്ന ആർക്കുമുള്ള അടിസ്ഥാന ചട്ടങ്ങളിലൊന്നായി അത് മാറി-2002-നെക്കുറിച്ച് ചോദ്യങ്ങൾ പാടില്ല. സംഘത്തിന്റെ പങ്കിനെക്കുറിച്ച് ചൂണ്ടിക്കാട്ടരുത്, ഭരണസംവിധാനത്തിന്റെ അന്നത്തെ നിഷ്ക്രിയത്വത്തെക്കുറിച്ച് പറയരുത്, കലാപത്തെക്കുറിച്ച് അന്വേഷിച്ച് മോദിയെ കുറ്റവിമുക്തനാക്കിയ പ്രത്യേക സംഘത്തലവൻ ആർ കെ രാഘവനെ പിന്നീട് സൈപ്രസിലെ സ്ഥാനപതിയാക്കിയതിനെക്കുറിച്ച് പറഞ്ഞു കുഴപ്പിക്കരുത്.\nഅടുത്ത കാലത്ത് മാധ്യമങ്ങൾക്ക് നൽകിയ അഭിമുഖങ്ങളിലൊന്നിലും ഈ വിഷയങ്ങൾ ചോദിച്ചില്ല. നേരിട്ട് നടത്തിയതിലും ഇ മെയിലിൽ നടത്തിയതിലും. വിദേശത്ത് പോകുമ്പോൾ പ്രവാസി ഇന്ത്യക്കാരോ മാധ്യമപ്രവർത്തകരോ 2002നെക്കുറിച്ച് ഒരു ചോദ്യം ഉറക്കെവിളിച്ച് ചോദിക്കുന്നതും നമ്മൾ കേട്ടില്ല.\nമോദിയുടെ മുന്നിൽ മാധ്യമ പ്രവർത്തകർ ഭീരുക്കളാകുന്നു, കാരണം മാധ്യമപ്രവർത്തനത്തിന്റെ ധീരത അവിടെ കാണിച്ചാൽ സ്ഥാപനത്തിന്റെ ഉടമ തങ്ങളെ പിരിച്ചുവിടുമെന്ന് അവർക്കറിയാം. എന്നാൽ ഈ ഒതുക്കമൊന്നും രാഹുൽ ഗാന്ധിയോട് കാണിക്കാറില്ല. കാരണം അയാളുടെ കക്ഷി അധികാരത്തിലില്ല. തന്റെ അഭിപ്രായങ്ങൾ പരസ്യമാക്കാൻ അയാൾക്ക് മാധ്യമങ്ങളെ ആശ്രയിക്കാതെ നിവൃത്തിയില്ല. മാധ്യമ താൻപോരിമയുടെ എളുപ്പത്തിലുള്ള ഇരയാണ് രാഹുൽ ഗാന്ധി. പരസ്യദാതാക്കളെ ഭയപ്പെടുത്താനോ തങ്ങളുടെ വ്യാപാരതാത്പര്യങ്ങളെ ഹനിക്കാനോ അയാൾക്കിപ്പോൾ ശേഷിയില്ലെന്നും അവർക്കറിയാം. "1984നെക്കുറിച്ച് എന്റെ അഭിപ്രായം ഞാൻ പറഞ്ഞുകഴിഞ്ഞു, കൂടുതലായൊന്നും പറയാനില്ല," എന്നൊരു മറുപടിയുമായി രാഹുൽ ഗാന്ധിക്ക് രക്ഷപ്പെടാനാകില്ല.\nതീർച്ചയായും, 1984-ലെ കലാപത്തിൽ കോൺഗ്രസിന്റെ പങ്ക് നിഷേധിക്കുന്ന രാഹുൽ ഗാന്ധിയുടെ നിലപാടിനോട് പൊറുക്കാനാകില്ല. പക്ഷെ അയാളെ മാധ്യമങ്ങൾ നിർത്തിപ്പൊരിക്കുമ്പോൾ, അതെ തരത്തിൽ മോദിയെ ചോദ്യം ചെയ്യാത്ത മാധ്യമങ്ങളുടെ കാപട്യവും മനസ്സിൽ വെക്കണം. പാവം ഷേക്സ്പിയർ, തെരഞ്ഞെടുപ്പ് നേട്ടങ്ങൾക്കായി കൊന്നവരുടെ പ്രേതങ്ങളെ ഉച്ചാടനം ചെയ്യാൻ പറ്റുന്ന വിദ്യകളുണ്ടെന്ന് അയാൾക്കറിയുമായിരുന്നില്ല.\n1984 1984riot antisikhriot arnabgoswami congress IndiraGandhi indiragandhiassassination Jawaharlal Nehru NarendraModi PrimeMinister rahulgandhi rajivgandhi sikhmassacre


ന്യൂഡല്‍ഹി: 75-ാം സ്വാതന്ത്ര്യദിനത്തില് രാജ്യത്തെ ജനങ്ങളോട് ദേശീയഗാനം ആലപിക്കാന് അഭ്യര്‍ഥിച്ച് പ്രധാനമന്ത്രി നരേന്ദ്ര മോദി. പ്രതിമാസ റേഡിയോ പരിപാടിയായ മന് കീ ബാത്തില് സംസാരിക്കവെയാണ് അദ്ദേഹം ഇക്കാര്യം ആവശ്യപ്പെട്ടത്.\nസ്വാതന്ത്ര്യ ദിനത്തില് പരമാവധി ഇന്ത്യക്കാരെ കൊണ്ട് ഒരുമിച്ച് ദേശീയഗാനം ചൊല്ലിക്കുന്ന പരിപാടി സാംസ്‌കാരിക മന്ത്രാലയം ആവിഷ്‌ക്കരിച്ചിട്ടുണ്ടെന്നും ഈ ഉദ്യമത്തില് എല്ലാവരും പങ്കാളികളാകണമെന്നും അദ്ദേഹം പറഞ്ഞു.\n'ഇത്തവണ ഓഗസ്റ്റ് 15-ന് ദേശീയ ഗാനവുമായി കൂടിച്ചേരാനുള്ള ഉദ്യമമാണ്. പരമാവധി ഇന്ത്യക്കാരെ ഒരുമിപ്പിച്ച് ദേശീയഗാനം ചൊല്ലിക്കാനുള്ള ശ്രമം സാംസ്‌കാരിക മന്ത്രാലയം നടത്തുന്നുണ്ട്. ഈ പുതിയ പരിപാടിയില് നിങ്ങള് എല്ലാവരും പങ്കാളികളാകുമെന്ന് കരുതുന്നുവെന്ന്' പ്രധാനമന്ത്രി പറഞ്ഞു.\nദേശീയഗാനം ആലപിച്ച ശേഷം അപ്ലോഡ് ചെയ്യുന്നതിന് രാഷ്ട്രഗാന്.ഇന് എന്നൊരു വെബ്സൈറ്റ് ആരംഭിച്ചിട്ടുണ്ടെന്നും പ്രധാനമന്ത്രി വിശദീകരിച്ചു. കാര്‍ഗില് വിജയ് ദിവസിനെ കുറിച്ചും അദ്ദേഹം സംസാരിച്ചു. നാളത്തെ കാര്‍ഗില് വിജയ് ദിവസില് രാജ്യത്തിന് അഭിമാനമുണ്ടാക്കാന് വേണ്ടി ജീവത്യാഗം ചെയ്തവര്‍ക്ക് ആദരാഞ്ജലികള് അര്‍പ്പിക്കണമെന്ന് അദ്ദേഹം ജനങ്ങളോട് അഭ്യര്‍ത്ഥിച്ചു.


ആശുപത്രിക്കുള്ളില് ഒരു മഞ്ഞുകൂടാരം... - Hrudayavayal\nആശുപത്രിക്കുള്ളില് ഒരു മഞ്ഞുകൂടാരം…\nBy administrator on February 2, 2016, 10:59 am Comments Off on ആശുപത്രിക്കുള്ളില് ഒരു മഞ്ഞുകൂടാരം…\nമഞ്ഞുകാലം ലൂസിക്ക് ഏറെ ഇഷ്ടമാണ്, മഞ്ഞില് കളിക്കാനും.. എന്നാല് മറ്റു കുട്ടികള് മഞ്ഞില് കളിക്കുന്നത് നിസ്സഹായയായി നോക്കിനില്‍ക്കാനേ ലൂസിക്ക് കഴിഞ്ഞിരുന്നുള്ളൂ. പ്രതിരോധശേഷിയില്ലാത്തതു മൂലം അവര്‍ക്കൊപ്പം കളിക്കാന് ലൂസിക്ക് സാധിച്ചിരുന്നില്ല. സങ്കല്‍പങ്ങളില് ഒരായിരം മഞ്ഞുകാലങ്ങള് തീര്‍ത്ത്, ആ മഞ്ഞുകൂടാരങ്ങളില് വിശ്രമിച്ച് അവള് ദിവസങ്ങള് തള്ളിനീക്കി.\nഒടുവില് ആശുപത്രിയില് ലൂസിയെ ചികിത്സിച്ചിരുന്ന നേഴ്‌സ് അവളുടെ ആഗ്രഹ പൂര്‍ത്തീകരണത്തിനായി രംഗത്തെത്തി. മജ്ജ മാറ്റിവെയ്ക്കല് ശസ്ത്രക്രിയക്കു ശേഷം മെരിലാന്റിലെ നാഷണല് ഇന്‍സ്റ്റിറ്റ്യൂട്ട് ഓഫ് ഹെല്‍ത്തില് വിശ്രമത്തിലായിരുന്നു അവളപ്പോള്.ഏഴുവയസ്സുകാരിയുടെ ആഗ്രഹം സഫലമാക്കാന് ആശുപത്രിയിലെ മറ്റധികൃതരും രംഗത്തെത്തി.\nഒരു ബാത്ത്ടബ് നിറയെ മഞ്ഞു നിറച്ച് അവര് ലൂസിയുടെ മുന്നില് മഞ്ഞുകാലമൊരുക്കി. അവളുടെ മൊട്ടത്തലയില് അവര് വാത്സല്യപൂര്‍വ്വം തലോടി. കൂടെക്കളിക്കാന് സമപ്രായക്കാര് ആരുമില്ലായിരുന്നെങ്കിലും ആശുപത്രിക്കുള്ളില് തീര്‍ത്ത ആ മഞ്ഞുകൊട്ടാരം ലൂസിക്ക് ഏറെ ഇഷ്ടമായി. അവള് ആ മഞ്ഞുകട്ടകള് കൊണ്ട് മഞ്ഞുമനുഷ്യനെ നിര്‍മ്മിച്ചു. നാളുകള്‍ക്കു ശേഷം തന്റെ കുഞ്ഞ് വേദനപോലും മറന്ന് ചിരിക്കുന്നതുകണ്ട് അമ്മ ജാനിന്റെ കണ്ണുകള് നിറഞ്ഞു.\nഡിസ്ചാര്‍ജ്ജ് ചെയ്യുംവരെ ലൂസിയുടെ പ്രധാന വിനോദമായിരുന്നു ആ മഞ്ഞുകൊട്ടാരത്തില് കളിക്കുക എന്നത്. ആശുപത്രിയിലെ സുമനസ്സുകളോട് നിറകണ്ണുകളോടെ നന്ദി പറഞ്ഞതിനു ശേഷമാണ് അമ്മ ജാന് മടങ്ങിയത്.\nആശുപത്രിക്കുള്ളില് ഒരു മഞ്ഞുകൂടാരം… added by administrator on February 2, 2016, Time: 10:59 am


ഡി ത്രിയിലെ ആദിലിന്റെ ഹൃദയം കണ്ടിട്ടുണ്ടോ.. കാണൂ | Malayalam short film Hridayam - Malayalam Filmibeat\n» ഡി ത്രിയിലെ ആദിലിന്റെ ഹൃദയം കണ്ടിട്ടുണ്ടോ.. കാണൂ\nമഴവില് മനോരമയില് സംപ്രേക്ഷണം ചെയ്യുന്ന ഡി ത്രിയുടെ അവതാരകനായി പ്രേക്ഷക ശ്രദ്ധ നേടിയ ആദില് ഇബ്രാഹിം നായകനായി എത്തിയ ഹ്രസ്വ ചിത്രത്തിന്റെ പേരാണ് ഹൃദയം. സെന്‍സേഷന്‍സ് എന്റര്‍ടൈന്‍മെന്റ് ആദ്യമായി അവതരിപ്പിയ്ക്കുന്ന ഹ്രസ്വ ചിത്രം സംവിധാനം ചെയ്തിരിയ്ക്കുന്നത് ലിജോ സെബാസ്റ്റിനാണ്.\nആദിലിനൊപ്പം മറ്റൊരു പ്രധാന വേഷം ചെയ്തുകൊണ്ട് മോഡലിങിലൂടെ ശ്രദ്ധിക്കപ്പെട്ട ഗോപിക അനിലും എത്തുന്നു. പ്രണയം പറയുന്നതിനൊപ്പം മഹത്തായ ഒരു സന്ദേശവും ഈ ഹൃദയത്തിലുണ്ട്.\nസൗഹൃദം ക്രിയേഷന്‍സിന്റെ ബാനറില് ജിത്തു പീറ്റര്, മെറിന് മാത്യു, കിരണ് ജോസ് എന്നിവര് ചേര്‍ന്നാണ് ചിത്രം നിര്‍മ്മിക്കുന്നത്. എല്‍ദോ ഐസക്ക് ഛായാഗ്രഹണവും സന്ദീപ് നന്ദകുമാര് എഡിറ്റിംഗും നിര്‍വ്വഹിച്ചു.\nചിത്രത്തിന്റെ പശ്ചാത്തലസംഗീതം നിര്‍വ്വഹിച്ചിരിക്കുന്നത് ജസ്റ്റിന് വര്‍ഗ്ഗീസാണ്. സിംജോ ഒറ്റത്തൈക്കലാണ് പ്രൊഡക്ഷന് കണ്‍ട്രോളര്. മനു തച്ചേട്ടും നിയാസ് നൗഷാദും ചേര്‍ന്നാണ് പ്രൊജക്ട് ഡിസൈന് ചെയ്തിരിക്കുന്നത്. അരുണ് മനോഹറാണ് വസ്ത്രാലങ്കാരം. ഇനി സിനിമ കണ്ടു നോക്കൂ...\nRead more about: short film malayalam movie malayalam cinema malayalam film adil ibrahim ആദില് ഇബ്രാഹിം ഹ്രസ്വ ചിത്രം മലയാളം\nMalayalam short film Hridayam


വീണ്ടും ഷിഗെല്ല; കോഴിക്കോട് ഒന്നര വയസ്സുകാരന് രോഗം സ്ഥിരീകരിച്ചു, കോട്ടാംപറമ്പിലെ കിണറില് സമാനമായ ബാക്ടീരിയ കണ്ടെത്തി - BIGNEWSLIVE | Latest Malayalam News\nവീണ്ടും ഷിഗെല്ല; കോഴിക്കോട് ഒന്നര വയസ്സുകാരന് രോഗം സ്ഥിരീകരിച്ചു, കോട്ടാംപറമ്പിലെ കിണറില് സമാനമായ ബാക്ടീരിയ കണ്ടെത്തി\nകോഴിക്കോട്: കോഴിക്കോട് വീണ്ടും ഷിഗെല്ല സ്ഥിരീകരിച്ചു. ഫറോക്ക് കല്ലമ്പാറയില് ഒന്നര വയസ്സുകാരനാണ് രോഗം സ്ഥിരീകരിച്ചത്. കുട്ടിയെ സ്വകാര്യ ആശുപത്രിയിലേക്ക് മാറ്റി. ഷിഗെല്ല രോഗം റിപ്പോര്‍ട്ട് ചെയ്ത കോഴിക്കോട് കോട്ടാംപറമ്പിലെ രണ്ട് കിണറുകളിലെ വെള്ളത്തില് ഷിഗെല്ലയ്ക്ക് സമാനമായ ബാക്ടീരിയ കണ്ടെത്തിയതായി പ്രാഥമിക വിവരം പുറത്ത് വന്നു.\nഅതേസമയം ഇത് സംബന്ധിച്ച് അന്തിമ റിപ്പോര്‍ട്ട് വന്നിട്ടില്ല. കോഴിക്കോട് മെഡിക്കല് കോളെജിലെ കമ്മ്യൂണിറ്റി മെഡിസിന് വിഭാഗം നടത്തിയ പ്രാഥമിക പഠനത്തില് വെള്ളത്തിലൂടെയാണ് ഷിഗെല്ല പടര്‍ന്നതെന്ന വിവരം നേരത്തെ കണ്ടെത്തിയിരുന്നു.\nഇതിന് പിന്നാലെയാണ് രോഗം റിപ്പോര്‍ട്ട് ചെയ്ത പ്രദേശത്തെ വെള്ളത്തില് ഷിഗെല്ലയ്ക്ക് സമാനമായ ബാക്ടീരിയയെ കണ്ടെത്തിയെന്ന പ്രാഥമിക വിവരങ്ങള് പുറത്ത് വരുന്നത്. ഷിഗെല്ല രോഗം ബാധിച്ചു മരിച്ച പതിനൊന്നുകാരന്റെ മരണാനന്തരച്ചടങ്ങില് വിതരണം ചെയ്ത വെള്ളത്തിലൂടെയാണു രോഗം പടര്‍ന്നതെന്നാണു റിപ്പോര്‍ട്ട്.\nകോട്ടാംപറമ്പ് മേഖലയില് ഷിഗെല്ല ബാക്ടീരിയ എങ്ങനെ എത്തി എന്നു കണ്ടെത്താനായിട്ടില്ല. ഷിഗെല്ല സോനി ഇനത്തില് പെട്ട ബാക്ടീരിയയാണു രോഗത്തിനു കാരണം. ഇതിന്റെ അളവു കൂടുമ്പോഴാണു കൂടുതല് ആരോഗ്യ പ്രശ്‌നങ്ങളുണ്ടാകുന്നത്.\nകോട്ടാംപറമ്പില് 11 വയസ്സുകാരന് മരിച്ചതു ഷിഗെല്ല ബാക്ടീരിയ മൂലമാണെന്ന കണ്ടെത്തലിനു പിന്നാലെയാണ്6പേര്‍ക്കു കൂടി രോഗം സ്ഥിരീകരിച്ചത്. മരിച്ച കുട്ടിയുടെ സംസ്‌കാരത്തില് പങ്കെടുത്തവരായിരുന്നു6പേരും.\nപ്രദേശത്ത് 52 പേരില് രോഗലക്ഷണം കണ്ടെത്തിയെങ്കിലും5വയസ്സിനു താഴെയുള്ള2കുട്ടികളാണു ഗവ. മെഡിക്കല് കോളജ് ആശുപത്രിയിലെ മാതൃ ശിശു സംരക്ഷണ കേന്ദ്രത്തില് ചികിത്സയിലുള്ളത്.\nTags: calicutdangerousshigella bacteria\nഔഫിന്റെ കൊലപാതകം; മൂന്ന് ദിവസം നീണ്ടുനില്‍ക്കുന്ന സംസ്ഥാന വ്യാപക പ്രതിഷേധത്തിനൊരുങ്ങി ഡിവൈഎഫ്‌ഐ, ഗര്‍ഭിണിയായ ഭാര്യയും കുടുംബവും ഔഫിനും ഉണ്ടെന്ന് എഎ റഹീം\nരാഹുല് ഗാന്ധിയുടെ നേതൃത്വത്തിലുള്ള രാഷ്ട്രപതി ഭവന് മാര്‍ച്ചിന് അനുമതി നിഷേധിച്ച് ഡല്‍ഹി പോലീസ്


സര്‍ക്കാര് വീണ്ടും തോറ്റു • Suprabhaatham\nസര്‍ക്കാര് വീണ്ടും തോറ്റു\nമെഡി. വിദ്യാഭ്യാസം അഴിമതിയില്\nന്യൂഡല്‍ഹി: കേരളാ സര്‍ക്കാരിന്റെ മെഡിക്കല് ഓര്‍ഡിനന്‍സ് തള്ളി ജഡ്ജിമാരായ അരുണ്‍മിശ്രയും എസ്. അബ്ദുല് നസീറും പുറപ്പെടുവിച്ച ഉത്തരവില് സ്വാശ്രയ വിദ്യാഭ്യാസ രംഗത്തെ രൂക്ഷമായാണ് ഇരുവരും വിമര്‍ശിച്ചത്.\nമെഡിക്കല് വിദ്യാഭ്യാസ രംഗം അഴിമതിയില് മുങ്ങിയിരിക്കുകയാണെന്നും വിദ്യാഭ്യാസം കച്ചവടമായി മാറിയെന്നും കോടതി കുറ്റപ്പെടുത്തി. മെഡിക്കല് വിദ്യാഭ്യാസത്തില് തലവരിപ്പണം യാഥാര്‍ഥ്യമാണ്. ഇക്കാര്യത്തില് നടപടിയെടുക്കേണ്ട മെഡിക്കല് കൗണ്‍സിലും കുത്തഴിഞ്ഞ നിലയിലാണ്. ഇതൊന്നും അംഗീകരിക്കാന് കഴിയില്ല.\nഇത്തരം ഘട്ടങ്ങളില് കോടതി പോലും നിസ്സഹായമായിപ്പോവുകയാണ്. സ്വാശ്രയ കോളജുകളില് തലവരിപ്പണം വാങ്ങുന്നിന് അറുതിയില്ല.\nതലവരിപ്പണം എന്നത് ഒരു സംവിധാനത്തിന്റെ ഭാഗമായിക്കഴിഞ്ഞു. വിദ്യാര്‍ഥികള്‍ക്ക് വായ്പ നല്‍കാന് ബാങ്കുകള് തയാറാണെങ്കിലും പാവപ്പെട്ടവര്‍ക്ക് അവ ലഭിക്കുന്നില്ലെന്നും അഴിമതിയില് മുങ്ങിയ മെഡിക്കല് വിദ്യാഭ്യാസ രംഗത്തിന്റെ പോക്ക് എങ്ങോട്ടാകുമെന്ന് അറിയില്ലെന്നും കോടതി ആശങ്ക പ്രകടിപ്പിച്ചു.\nSeptember 13, 2018 | 12:46 am IST\nന്യൂഡല്‍ഹി: സ്വാശ്രയ മെഡിക്കല് കോളജ് കേസില് സംസ്ഥാന സര്‍ക്കാരിന് വീണ്ടുംതിരിച്ചടി. കണ്ണൂര്, പാലക്കാട് കരുണ മെഡിക്കല് കോളജ് ഓര്‍ഡിനന്‍സ് സുപ്രിംകോടതി റദ്ദാക്കി.\nകോളജുകളില് 2016- 17 അധ്യയന വര്‍ഷം പഠനമാരംഭിച്ച 180 വിദ്യാര്‍ഥികളുടെ പ്രവേശനം സാധുവാക്കാനായി സംസ്ഥാന സര്‍ക്കാര് കൊണ്ടുവന്ന ഓര്‍ഡിനന്‍സാണ് ജസ്റ്റിസുമാരായ അരുണ് മിശ്രയും എസ്. അബ്ദുല് നസീറും അടങ്ങുന്ന രണ്ടംഗ സുപ്രിംകോടതി ബെഞ്ച് റദ്ദാക്കിയത്. കേരളാ സര്‍ക്കാരിന്റെ നടപടി ഭരണഘടനാ വിരുദ്ധവും കോടതികളുടെ അധികാരത്തില് കൈകടത്തുന്നതുമാണെന്നും നിരീക്ഷിച്ചാണ് സുപ്രിംകോടതിയുടെ സുപ്രധാന നടപടി.\nകോടതി വിധികളെ മറികടക്കാന് നടപടിക്രമങ്ങളില് അട്ടിമറി നടത്തിയാണ് സര്‍ക്കാര് ഓര്‍ഡിനന്‍സ് ഇറക്കിയതെന്നും ജുഡീഷ്യറിയുടെ അധികാരത്തിലും പ്രവര്‍ത്തനങ്ങളിലുമുള്ള സര്‍ക്കാരിന്റെ കടന്നുകയറ്റമാണിതെന്നും കോടതി നിരീക്ഷിച്ചു. എം.സി.ഐയുടെ ഹരജി ഫയലില് സ്വീകരിച്ച ഇതേ ബെഞ്ച് ഏപ്രിലില് ഓര്‍ഡിനന്‍സ് സ്‌റ്റേ ചെയ്തിരുന്നു.\nവിദ്യാര്‍ഥികളുടെ ഭാവി പരിഗണിച്ചാണ് ഓര്‍ഡിനന്‍സ് കൊണ്ടുവന്നതെന്ന സര്‍ക്കാര് വാദം തള്ളിയ കോടതി, വിഷയത്തില് സി.ബി.ഐ അന്വേഷണം വേണമെന്ന ആവശ്യത്തില് ഇന്നലെ നിലപാട് വ്യക്തമാക്കിയില്ല. ഇക്കാര്യത്തില് പിന്നീട് തീരുമാനം എടുക്കാമെന്ന് കോടതി അറിയിച്ചു. വിദ്യാര്‍ഥി പ്രവേശനം ചട്ടവിരുദ്ധമാണെന്നു ചൂണ്ടിക്കാട്ടി മെഡിക്കല് കൗണ്‍സില് ഓഫ് ഇന്ത്യ (എം.സി.ഐ) നല്‍കിയ ഹരജിയാണ് കോടതി പരിഗണിച്ചത്. സ്വകാര്യ ട്രസ്റ്റുകള്‍ക്ക് കീഴില് നടത്തുന്ന കണ്ണൂര്, കരുണ മെഡിക്കല് കോളജുകളിലെ 2016- 17 വര്‍ഷത്തെ എം.ബി.ബി.എസ് പ്രവേശനം നടപടിക്രമങ്ങള് പാലിച്ചില്ലെന്ന് ചൂണ്ടിക്കാട്ടി ഇതുസംബന്ധിച്ച മേല്‍നോട്ട സമിതി റദ്ദാക്കിയിരുന്നു. സമിതിയുടെ നടപടിക്കെതിരേ കോളജ് മാനേജ്‌മെന്റ് ഹൈക്കോടതിയെ സമീപിച്ചെങ്കിലും ഹരജി തള്ളിയ ഹൈക്കോടതി, രണ്ടു കോളജുകള്‍ക്കും ഒരു ലക്ഷം രൂപ വീതം പിഴയും വിധിച്ചു. ഇതോടെ മാനേജ്‌മെന്റ് സുപ്രിംകോടതിയെ സമീപിച്ചു. എന്നാല്, പ്രവേശനം റദ്ദാക്കിയ ഹൈക്കോടതിവിധി സുപ്രിംകോടതി ശരിവയ്ക്കുകയായിരുന്നു. തുടര്‍ന്ന് വിദ്യാര്‍ഥികള് നല്‍കിയ പുനഃപരിശോധനാ ഹരജിയും തള്ളി.\nഇതിനു ശേഷമാണ് ഇരു കോളജുകളിലേയും പ്രവേശനം റദ്ദാക്കിയ കോടതിവിധി മറികടക്കാന് സംസ്ഥാന സര്‍ക്കാര് പ്രത്യേക ഓര്‍ഡിനന്‍സ് കൊണ്ടുവന്നത്. ‘കേരള പ്രൊഫഷനല് കോളജസ് (മെഡിക്കല് കോളജുകളിലെ പ്രവേശനം ക്രമപ്പെടുത്തല്) ഓര്‍ഡിനന്‍സ് 2017’ എന്ന പേരിലാണ് മന്ത്രിസഭ ഓര്‍ഡിനന്‍സ് ഇറക്കിയത്. ഓര്‍ഡിനന്‍സില് ഒപ്പുവയ്ക്കാന് സുപ്രിംകോടതി മുന് ചീഫ് ജസ്റ്റിസ് കൂടിയായ പി. സദാശിവം വിസമ്മതിച്ചു.\nഓര്‍ഡിനന്‍സിന് പിന്നാലെ അതിനെ പിന്തുണക്കുന്ന ബില്ല് പ്രതിപക്ഷത്തിന്റെ കൂടെ പിന്തുണയോടെ നിയമസഭ പാസാക്കി. എന്നാല്, ഏപ്രിലില് ഓര്‍ഡിനന്‍സ് സുപ്രിംകോടതി സ്റ്റേ ചെയ്യുകയും ചട്ടവിരുദ്ധമായി പ്രവേശനം നേടിയ വിദ്യാര്‍ഥികളെ പുറത്താക്കുകയും ചെയ്തു. ഇതോടെ നിയമസഭ പാസാക്കിയ ബില്ലില് സര്‍ക്കാര് തുടര് നടപടികള് ഉപേക്ഷിക്കുകയായിരുന്നു.\nഅല് അസ്ഹര് മെഡിക്കല് കോളജ് തൊടുപുഴ, ഡി.എം വയനാട് ഇന്‍സ്റ്റിറ്റ്യൂട്ട് ഓഫ് മെഡിക്കല് സയന്‍സ്, പി.കെ ദാസ് ഇന്‍സ്റ്റിറ്റ്യൂട്ട് ഓഫ് മെഡിക്കല് സയന്‍സസ് വാണിയംകുളം, പാലക്കാട്, എസ്.ആര് മെഡിക്കല് കോളജ് വര്‍ക്കല എന്നിവയിലെ പ്രവേശന നടപടികള് സുപ്രിംകോടതി നേരത്തെ സ്‌റ്റേ ചെയ്തിരുന്നു.\nഈ കോളജുകളിലെ അടിസ്ഥാന സൗകര്യങ്ങള് ഉടനടി പരിശോധിച്ചുകൂടേയെന്ന് ഇന്നലെ കോടതി ചോദിച്ചെങ്കിലും എം.സി.ഐ ഇതിനെ എതിര്‍ത്തു. എം.സി.ഐയുടെ പ്രവര്‍ത്തനത്തില് പിഴവുകള് ഉണ്ടെന്ന് ജസ്റ്റിസ് അരുണ് മിശ്ര പറഞ്ഞു.\nമെഡിക്കല് കൗണ്‍സില് ഓഫ് ഇന്ത്യയില് ചില കരിങ്കാലികളുണ്ട്. അവര് ആരെന്ന് വ്യക്തമായി അറിയാം. എന്നാല് അത് ഇപ്പോള് വ്യക്തമാക്കുന്നില്ലെന്നും അദ്ദേഹം വാക്കാല് പറഞ്ഞു. തുടര്‍ന്ന് ഈ കേസ് പരിഗണിക്കുന്നത് ചൊവ്വാഴ്ചത്തേക്ക് മാറ്റി.


Womens Hockey Coach Anupama Puchimanda died | ഇന്ത്യയിലെ ആദ്യ അന്താരാഷ്ട്ര വനിതാ ഹോക്കി റഫറി അനുപമ പുച്ചിമണ്ട അന്തരിച്ചു; അന്ത്യം കോവിഡ് ബാധിതയായ ചികിത്സയിൽ കഴിയവേ; വിടവാങ്ങിയത് ഹോക്കി യിലെ അതുല്യ പ്രതിഭ - MarunadanMalayalee.com\nApril 18, 202107:27 PM IST Permalink\nബംഗ്ലൂരു :ഇന്ത്യയിലെ ആദ്യത്തെ അന്താരാഷ്ട്ര വനിതാ ഹോക്കി റഫറി അനുപമ പുച്ചിമണ്ട കോവിഡ് മൂലം മരണപെട്ടു . ഞായറാഴ്ച വൈകുന്നേരത്തോടെയണ് മരണം സംഭവിച്ചത്. കോവിഡ് ചികിത്സയിലിരിക്കെയാണ് മരണപ്പെട്ടത്. 1980 ജൂലൈ എട്ടിന് ജനിച്ച അനുപമ കർണാടക കുടക് ജില്ലയിലെ നാപ്പോക്ലുവിലെ ബേത്തു സ്വദേശിനിയാണ്. ലോക ജൂനിയർ ഹോക്കി, ഏഷ്യൻ ഗെയിംസ്, കോമൺവെൽത്ത് ഗെയിംസ് എന്നിവയുൾപ്പെടെ 88 അന്താരാഷ്ട്ര ഹോക്കി മത്സരങ്ങളിൽ റഫറിയായി രുന്നു അനുപമ .\n2004 ലാണ് അന്താരാഷ്ട്ര ഹോക്കി അമ്പയറായി ഔദ്യോഗിക ജീവിതം ആരംഭിച്ച അനുപമ അന്താരാഷ്ട്ര ഹോക്കി മത്സരങ്ങളിൽ റഫറിയായി ചുമതലയേറ്റ ഇന്ത്യയിൽ നിന്നുള്ള ആദ്യ വനിതയായിരുന്നു. ജപ്പാനിൽ നടന്ന ആദ്യത്തെ നാല് രാജ്യങ്ങളുടെ അന്താരാഷ്ട്ര ഹോക്കി ടൂർണമെന്റ് ആയ തകമഡോണോമിയ ഹൈദരാബാദിൽ നടന്ന ജൂനിയർ ഏഷ്യാ കപ്പ് (ഇന്ത്യ) 2004, മക്കാവിൽ നടന്ന കിഴക്കൻ ഏഷ്യൻ ഗെയിംസ്, ചിലിയിൽ നടന്ന ജൂനിയർ ലോകകപ്പ്, സാന്റിയാഗോ 2005, - 2005 ൽ കൊറിയയിൽ നടന്ന ആറ് രാഷ്ട്രങ്ങളുടെ അന്താരാഷ്ട്ര ടൂർണമെന്റ്, ഓസ്ട്രേലിയയിലെ മെൽബണിൽ നടന്ന കോമൺവെൽത്ത് ഗെയിംസ്, മറ്റ് ദേശീയ, അന്താരാഷ്ട്ര മത്സരങ്ങളിൽ റഫറിയായി തിളങ്ങിയിരുന്നു.\nസബ് ജൂനിയർ, സീനിയർ വനിതകളുടെ ദേശീയ ഹോക്കി ചാമ്പ്യൻഷിപ്പിലെ മത്സരാർത്ഥിയായി കർണാടകയെ പ്രതിനിധീകരിച്ചിരുന്നു. ഓൾ ഇന്ത്യ ഇന്റർ യൂണിവേഴ്സിറ്റി ഹോക്കി ചാമ്പ്യൻഷിപ്പിൽ മംഗളൂരുവിനെ പ്രതിനിധീകരിച്ച് തുടർച്ചയായി രണ്ടുവർഷം മത്സരത്തിൽ പങ്കെടുത്തിരുന്നു. 2002-2003 അധ്യയന വർഷത്തിൽ ഹോക്കിയിലെ മികച്ച ഓൾറൗണ്ടർ അവാർഡിന് അർഹയായിരുന്നു.\n2007 ൽ ന്യൂഡൽഹിയിലെ സർദാർ ഗെയിൻ സിങ് മെമോറിയൽ ഹോക്കി സൊസൈറ്റി ബെസ്റ്റ് അമ്പയർ (വുമൺ) ഇന്ത്യ, 2011 ഫെബ്രുവരിയിൽ നമ ബെംഗളൂരു അവാർഡുകൾ കരസ്ഥമാക്കിയിരുന്നു. ഹോക്കി ഇന്ത്യ (എച്ച്‌ഐ) അനൂപമയുടെ നിര്യാണത്തിൽ അനുശോചിച്ചു.\nഅനുപമ പുച്ചിമണ്ടയ്ക്ക് ആദരാഞ്ജലികളുമായി കായിക ലോകം\nതപ്സി പന്നുവിനെ പുകഴ്‌ത്തി ഫിലിം ജേർണലിസ്റ്റ് അനുപമ ചോപ്ര\nഹോക്കി പരിശീലകൻ ആർ.എസ്.ഷേണായ് വിടവാങ്ങുമ്പോൾ കണ്ണീരണിഞ്ഞ് അനേകം ശിഷ്യന്മാർ\nആത്മഹത്യ ചെയ്തത് ഭോജ്പൂരി നടി; ഗൂഗിൾ ട്രെൻഡിങ്ങിൽ അനുപമ


ആസ്റ്റണ് മാര്‍ട്ടിന് ഡിബിഎക്‌സ് നിര്‍മ്മിച്ചുതുടങ്ങി - FUTURE KERALA - Future Kerala\n2019 അവസാനത്തോടെ ഡിബിഎക്‌സ് എസ്‌യുവി അനാവരണം ചെയ്യും\nലണ്ടന് : ആസ്റ്റണ് മാര്‍ട്ടിന് ലഗോണ്ടയുടെ രണ്ടാമത്തെ യുകെ പ്ലാന്റില് ഉല്‍പ്പാദനം ആരംഭിച്ചു. ബ്രിട്ടീഷ് കാര് നിര്‍മ്മാതാക്കളുടെ ആദ്യ എസ്‌യുവിയായ ഡിബിഎക്‌സിന്റെ പ്രീ-പ്രൊഡക്ഷന് മോഡലുകളാണ് പ്ലാന്റില് ആദ്യമായി നിര്‍മ്മിക്കുന്നത്. 2020 ആദ്യ പകുതിയില് പ്ലാന്റില് പൂര്‍ണ്ണ തോതിലുള്ള ഉല്‍പ്പാദനം ആരംഭിക്കുമെന്ന് ആസ്റ്റണ് മാര്‍ട്ടിന് ലഗോണ്ട പ്രസിഡന്റും ഗ്രൂപ്പ് ചീഫ് എക്‌സിക്യൂട്ടീവ് ഓഫീസറുമായ ആന്‍ഡി പാമര് പറഞ്ഞു.\nപ്രതിരോധ മന്ത്രാലയത്തിന്റെ കൈവശമിരുന്ന വെയ്ല്‍സിലെ സെയ്ന്റ് ആത്തനിലെ 90 ഏക്കര് സ്ഥലത്താണ് പ്ലാന്റ് സ്ഥാപിച്ചിരിക്കുന്നത്. ഇതിനകം 200 പേര്‍ക്ക് സെയ്ന്റ് ആത്തന് പ്ലാന്റ് വഴി തൊഴില് ലഭിച്ചു. 550 തൊഴിലവസരങ്ങള് കൂടി സൃഷ്ടിക്കപ്പെടുമെന്നാണ് പ്രതീക്ഷിക്കുന്നത്. സപ്ലൈ ശൃംഖലയിലും പ്രാദേശികമായ ബിസിനസ്സുകളുമായി മൂവായിരത്തോളം പേര്‍ക്ക് വേറെയും ജോലി ലഭിച്ചേക്കും.\nസെയ്ന്റ് ആത്തന് പ്ലാന്റില് മാത്രമായിരിക്കും ആസ്റ്റണ് മാര്‍ട്ടിന് ഡിബിഎക്‌സ് നിര്‍മ്മിക്കുന്നത്. ആസ്റ്റണ് മാര്‍ട്ടിന് ലഗോണ്ടയുടെ ‘വൈദ്യുതീകരണത്തിന്റെ ഭവനം’ എന്ന് പുതിയ പ്ലാന്റിനെ കഴിഞ്ഞ വര്‍ഷം വിശേഷിപ്പിച്ചിരുന്നു. ലഗോണ്ട ബ്രാന്‍ഡ് കാറുകള് നിര്‍മ്മിക്കുന്നതും ഇവിടെ ആയിരിക്കും.\nഡിബിഎക്‌സ് എസ്‌യുവിയുടെ പരീക്ഷണ ഓട്ടം ഇതിനകം ആരംഭിച്ചു. ആര്‍ട്ടിക് മേഖലയിലും ജര്‍മ്മനിയിലെ നര്‍ബര്‍ഗ്‌റിംഗ് നോഡ്ഷ്‌ലെഫിലും എസ്‌യുവി കഴിഞ്ഞ കുറച്ചു മാസങ്ങളിലായി പരീക്ഷിച്ചിരുന്നു. 2019 അവസാനത്തോടെ ഡിബിഎക്‌സ് അനാവരണം ചെയ്യുമെന്ന് ആസ്റ്റണ് മാര്‍ട്ടിന് ലഗോണ്ട പ്രഖ്യാപിച്ചിട്ടുണ്ട്.\nTags:\tAston martin dbx


ഒരുപാട് ആളുകളിൽ കണ്ടുവരുന്ന ഒന്നാണ് കുടവയർ. ഇത് കുറയ്ക്കുവാനായി പലവഴികളും ആളുകൾ തേടുന്നുണ്ട്. വിമൽ ഒരു മാസം കൊണ്ട് ഏതൊരു കുടവയറും കുറച്ച് ഒരു വഴിയാണ് ഇവിടെ കാണിക്കുന്നത്. ഇതിനു ഉപയോഗിക്കുന്നത് കസ്കസ് ആണ്. കസ്കസിൽ ഒരുപാട് ഗുണങ്ങൾ അടങ്ങിയിട്ടുണ്ട്. കസ്കസ് ശരീരത്തെ തണുപ്പിക്കാനും വളരെ നല്ലതാണ്. കൂടാതെ ആൻറി ഓക്സൈഡും ഫൈബറും ഇതിലടങ്ങിയിരിക്കുന്നു. ഇനി എങ്ങനെ വയർ കുറക്കാൻ സഹായിക്കുന്നത് എന്ന് നോക്കാം. ഒരു ഗ്ലാസ്സിലേക്ക് അരടീസ്പൂൺ കസ്കസ് ചേർക്കുക.\nഇതിലേക്ക് തിളപ്പിച്ചാറിയ വെള്ളം ഒരു ഗ്ലാസ് ഒഴിക്കുക കുറച്ചു നിമിഷങ്ങൾക്ക് ശേഷം ഇത് വീർത്തുവരും ഇത് വെറുതെ കഴിക്കുന്നത് നല്ലതാണ് ഇതിലേക്ക് ഒരു നുള്ള് ഇന്ദുപ്പ് അതായത് ഇന്ദുപ്പ് ചേർക്കുക കസ്കസും അതുപോലെതന്നെ ഇന്ദുപ്പു വയർ കുറയ്ക്കുന്നതിനായി ഒരുപോലെ സഹായിക്കുന്നുണ്ട്. വയർ കുറയുവാൻ ഇത് വളരെ നല്ലതാണ് ഇത് കഴിക്കുന്നത് കൊണ്ട് അധികം വിശപ്പ് തോന്നുകയില്ല എന്നാൽ ശരീരത്തിന് എനർജിയും നൽകുന്നു ഇത് വെറും വയറ്റിൽ ആണ്.\nകഴിക്കേണ്ടത് ഒരു മാസത്തോളം തുടർച്ചയായി വെറും വയറ്റിൽ കഴിക്കുകയാണെങ്കിൽ ഏതു കൂടിയ വയറും കുറയ്ക്കുവാൻ സാധിക്കുന്നതാണ്. വളരെ അധികം വയർ ഉള്ളവരെ ഏറ്റവുമധികം സഹായിക്കുന്ന ഒരു മാർഗമാണ് ഇത്. യാതൊരുവിധ പാർശ്വഫലങ്ങളും നൽകാത്ത ഇത് പ്രകൃതിദത്തമായ രീതിയിൽ ഉള്ള സാധനങ്ങൾ കൊണ്ട് മാത്രമാണ് ഇത് ഉണ്ടാക്കുന്നത്.


വള്ളിക്കുന്ന് : ഇവനൊരു മഹാ സംഭവം തന്നെ !\nതടിയന്റവിട നസീര് ഒരു മഹാ സംഭവം തന്നെയാണ്. കേബേജിന്റെ തോല് പൊളിക്കുന്നത് പോലെ ഒന്നിന് പിറകെ ഒന്നായി പുള്ളിയുടെ വീര കൃത്യങ്ങള് പുറത്തു വരികയാണ്. ഇതെവിടെച്ചെന്ന് അവസാനിക്കും എന്ന് ഒരു പിടിയും കിട്ടുന്നില്ല. കുറെ കാലമായി ഇത് പോലൊരു ഹീറോയെ മാധ്യമങ്ങള്‍ക്ക് കിട്ടിയിട്ട് !!. ഇവന്റെ മുന്നില് ഓംപ്രകാശും പുത്തന്‍പാലം രാജേഷുമെല്ലാം തനി ഏഴാം കൂലികള്. ഇവനെയാണല്ലോ മുമ്പ് കയ്യില് കിട്ടിയിട്ട് നമ്മുടെ പോലീസ് വിട്ടു കളഞ്ഞത് എന്നോര്‍ക്കുമ്പോള് ആകെ തല കറങ്ങുന്നു!!\nകോഴിക്കോട് ബോംബ്, കളമശ്ശേരി ബസ്സ് കത്തിക്കല്, ബാംഗ്ലൂര് പൊട്ടിത്തെറി തുടങ്ങി ന്യൂഡല്‍ഹി സ്ഫോടനം വരെ പുള്ളി ഏറ്റെടുത്തു കഴിഞ്ഞതയാണ് റിപ്പോര്‍ട്ട്. പോക്ക് കണ്ടിട്ട് അധികം വൈകാതെ തന്നെ 9/11 ഉം കക്ഷി ഏറ്റെടുക്കുന്ന മട്ടുണ്ട് !!.. അത് കൂടെ ഈ പഹയന് അങ്ങ് ഏറ്റു കഴിഞ്ഞാല് ആ പാവം ബിന്‍ലാദിനെ നമുക്ക് വെറുതെ വിടാം.. !!\nവാല്‍ക്കഷണം : തടിയന്റവിള നസീറിനെയോ അവനെപ്പോലുള്ള ഉഗ്രവാദി ഭീകരെരെയോ ന്യായീകരിക്കാന് മനുഷ്യനെ സ്നേഹിക്കുന്ന ആര്‍ക്കും കഴിയില്ല. എന്റെ മുന്നില് അവനെ കിട്ടിയാല് തച്ചു കൊല്ലാന് കഴിഞ്ഞില്ലെങ്കിലും ഏറ്റവും ചുരുങ്ങിയത് മുഖത്ത് കാര്‍ക്കിച്ചു തുപ്പുകയെങ്കിലും ചെയ്യും. പക്ഷെ, രാജ്യ സുരക്ഷയെ ബാധിക്കുന്ന ഇത്തരം വലിയ കേസുകളെ ഇക്കിളി വാര്‍ത്തകളിലൂടെ ഉദ്ദീപിപ്പിച്ച് നമ്മുടെ മാധ്യമ സംഘം കളിക്കുന്ന പൊറാട്ട് നാടകം കാണുമ്പോള് പൊട്ടിച്ചിരിക്കുകയല്ലാതെ മറ്റെന്തു ചെയ്യും.\nVINOD December 10, 2009 at 11:15 AM\nis it so simple , i dont think so, i agree medias are hyping matters , but imagine even if he was involved in one incident it is dangerous for our own people\nnjan oru manithan December 10, 2009 at 12:14 PM\nബോംബുകളും മറ്റും തന്നെ ഉണ്ടായി പോട്ടുന്നതാണെന്ന് കരുതാമോ?\nഅതോ എല്ലാം അമേരിക്കന് സാമ്രാജ്യത്തവും സന്ഖപരിവരങ്ങളും കൂടി ഒപ്പിച്ചതാകുമോ. പണ്ട് സെപ്റ്. 11 നു മൊസാദ് വേള്‍ഡ് ട്രേഡ് സെന്‍റെര് തകര്‍ത്തത് നമ്മുടെ പണ്ഡിതന്മാര് കണ്ടെത്തിയത് പോലെ. ഒരു തീവ്രവാദിയെ പിടിക്കുമ്പോള് ഇത്ര മുന്‍വിധിയോടെ എങ്ങനെ ന്യായീകരിക്കാന് കഴിയുന്നു. അത് പോലെ തന്നെ ലവ് ജിഹാദും. താങ്കള് എങ്ങനെ ആണ് അത്തരമോന്നില്ലെന്നു കണ്ണടച്ച് പറയുന്നത്. കേരളത്തിലെ എല്ലാ സംഘടനകളുടെയും അകത്തളങ്ങളില് നടക്കുന്നതിനെ പറ്റി നിങ്ങള്ക്ക് പൂര്‍ണ അറിവുണ്ടോ? പൊളിറ്റിക്കല് കര്രെക്ട്നെസ്സ് - ന്റെ പേരില് അധികം പേര് സത്യം പരയുന്നില്ലയിരിക്കാം. ആ മാന്യതയെ മാനിക്കുക. എന്തെക്കിലും തെറ്റുകള് ഉണ്ടെക്കില് അത് തിരുത്താന് നിങ്ങളുടെ കഴിവുകള് ഉപയോഗിക്കുക. 90 % വിശ്വാസികളും നല്ലവര് ആണെങ്കിലും ചില പുഴുക്കുത്തുകള് ഉണ്ട്. അതങ്ഗീകരിച്ചു തിരുത്താന് ശ്രമിക്കുക. അല്ലാതെ തോക്കില് കയറി ടീര് ഗാസ് പൊട്ടിച്ചു സംശയപുകപടലം സൃഷ്ടിക്കുകയല്ല വേണ്ടത്.\nനിങ്ങളുടെ ബ്ലോഗ് നല്ലതാണു ഞാന് വായിക്കാറുണ്ട്. അഭിനന്ദനങ്ങള്. ഉള്ള കഴിവുകള് കൂടുതല് ഫലപ്രദമായി ഉപയോഗിക്കുക. നന്മ വരട്ടെ.\nBasheer Vallikkunnu December 10, 2009 at 12:25 PM\nതടിയന്റവിള നസീറിനെയോ അവനെപ്പോലുള്ള ഉഗ്രവാദി ഭീകരെരെയോ ന്യായീകരിക്കാന് മനുഷ്യനെ സ്നേഹിക്കുന്ന ആര്‍ക്കും കഴിയില്ല. എന്റെ മുന്നില് അവനെ കിട്ടിയാല് തച്ചു കൊല്ലാന് കഴിഞ്ഞില്ലെങ്കിലും ഏറ്റവും ചുരുങ്ങിയത് അവന്റെ മുഖത്ത് കാര്‍ക്കിച്ചു തുപ്പുകയെങ്കിലും ചെയ്യും. നമ്മുടെ അന്വേഷകരും മാധ്യമ സംഘവും എത്ര ലളിതമായാണ് കാര്യങ്ങള് കൈകാര്യം ചെയ്യുന്നത് എന്ന് സൂചിപ്പിക്കുക മാത്രമേ ഞാന് ഉദ്ദേശിച്ചുള്ളൂ..\nസ്വതന്ത്രന് December 10, 2009 at 12:35 PM\nഒരു ജനത അര്‍ഹിക്കുന്ന ഭരണ കൂടമെ\nഎന്തിനു വെറുതെ മാധ്യമങ്ങളെ കുറ്റം\nഅവര് ഈ സമൂഹത്തിന്റെ ഒരു പരിച്ചേധം മാത്രമാണ്\nAkbar December 10, 2009 at 12:56 PM\nAkbar December 10, 2009 at 4:04 PM\nകൊല്ലാന് തുനിഞ്ഞിറങ്ങുന്നവന്‍ന്‍റെ ഉള്ളില് മതമില്ല. കാരണം കൊലപാതകങ്ങള് വന് പാപമാണെന്നു മതങ്ങള് പഠിപ്പിക്കുന്നു.\nചെറിയ തിരിയില് നിന്ന് വന് സ്ഫോടങ്ങള് ഉണ്ടാകുന്നു. അപ്പോള് ചെറിയ തിരി അണക്കാന് വലിയ ബഹളങ്ങള് നല്ലതാണ്. ഇക്കാര്യത്തില് മീഡിയകള് അമിതമായി എന്തെങ്കിലും ചെയ്യുന്നു എന്ന് തോന്നുന്നില്ല\nCP Shafeeq December 11, 2009 at 12:43 AM\nkerala media are just examples of negative journalism. They need to learn more about media works.\nനാസു December 11, 2009 at 4:04 PM\nമാധ്യമങ്ങള് അവരുടെ സ്വാതന്ത്രം ഏറ്റവും ദുരുപയോഗം ചെയ്യുന്നത് കേരളത്തില് ആണ്, പോസിറ്റീവ് ജേര്‍ണലിസം നല്ലതാണ്, രാജ്യരക്ഷയെ ബാധിക്കുന്ന കാര്യങ്ങള് അത് ശരിയാണെങ്കിലും തെറ്റാണെങ്കിലും എല്ലാം പരസ്യപെടുതുന്നത് ശരിയാണെന്ന് തോന്നുന്നില്ല,\nബോംബെ അറ്റാക്കിന്റെ സമയത്ത് അത് നാം കണ്ടതാണ് കമാന്‍ഡോ ഒപ്രേശന് നമ്മള് ലൈവ് ആയല്ലേ കണ്ടത് അത് തടയുകയും ചെയ്തു ചില കാര്യങ്ങള് പുറത്തു പറഞ്ഞാല് അത് കേസന്വേഷണത്തെ പ്രതികൂലമായി ബാധിച്ചേക്കാം എന്ന് കരുതി മൂടി വെക്കുമ്പോള് ഇവര് മെനയുന്ന കഥകള് ആണ് ഏറ്റവും രസകരം, ടോമിന് തച്ചങ്കരി ടിക്കറ്റ് ബുക്ക് ചെയ്തത് കണ്ടപ്പോള് അവര് പടച്ചു വിട്ടു കരിപൂരില് ബംഗ്ലൂര് ഫ്ലൈറ്റില് നസീറിനെ കൊണ്ട് വരുന്നു എന്ന്, ഇവരെ പറ്റിക്കാന് ഇത്ര പണിയേ ഉള്ളൂ എന്ന് പോലിസ് നമുക്ക് കാണിച്ചു തന്നു.എല്ലാവരും എയര്‍പോര്‍ട്ടില് കാത്തു നിന്നപോള് പോലീസ് റോഡ് മാര്‍ഗം കൊണ്ടുവന്നു എന്നും പറയുന്നു, ഇവരെ നിയന്ത്രിക്കേണ്ട സമയം കഴിഞ്ഞിരിക്കുന്നു.\nഐക്കരപ്പടിയന് December 12, 2009 at 10:01 AM\nകേട്ടു മടുത്ത ആ പാട്ട് ഓര്മ വരുന്നു...modify like this\nഓനൊരു ബല്ലാത്ത സംഭവമാ..."\nനമ്മുടെ പോലീസിന് ഒരൊറ്റ കേസില് മാത്രം ആളെ കിട്ടിയാല് മതി...പിന്നെ ഈ ദുനിയാവിലും ആഖിരതിലുമുല്ലതുമ് മുഴുവന് അവനെ എല്പിക്കാനുള്ള 'സുത്രങ്ങള്' അവര്‍ക്കറിയാം. കോടതിയില് എത്തിയാല് ഇതൊക്ക അങ്ങ് നിഷേധിക്കുകയും ചെയ്യും...കാത്തിരുന്ന് കാണാം..നമുക്കും അന്താരാഷ്ട്ര പ്രസസ്തനായ ഒരു ഭീകരനെ സംഭാവന ചെയ്യാന് പറ്റിയല്ലോ...\nanjuttty December 12, 2009 at 10:08 AM\nതെറ്റ് ആര് ചെയ്താലും തെറ്റ് തന്നെയാണ്....\nGAFOOR CA December 12, 2009 at 1:42 PM\nകേണല് ശ്രീകാന്ത് പുരോഹിത്, ജമ്മുവിലെ ശാരദ സര്‍വജ്ഞ പീഠ് മഠാധിപതി ദയാനന്ദ പാണ്ഡെ, സന്യാസിനി പ്രജ്ഞ സിങ് താക്കൂര് എന്നി രാജ്യ സ്നേഹികളെ എഴാകൂലിയിളുടെയും അപ്പുരതക്കിയത് നസീറിന്റെ പവര് ഒന്ന് കൂട്ടിട്ടോ !!!\nNoushad Vadakkel December 13, 2009 at 9:42 AM\nമതേതര പാരമ്പര്യത്തിന്റെ ഉത്തമ മാതൃകയായ കേരളത്തിലെ മുസ്ലിം മനസ്സുകളില് അരക്ഷിത ചിന്തകള് കുത്തി വെച്ച , അവരെ ജനാതിപത്യ സമ്പ്രദായത്തില് വിശ്വാസം നസ്ടപ്പെടുതി തീവ്ര വാതികലാക്കുന്ന പ്രസംഗങ്ങള് നടത്തുന്ന\nനേതാക്കളെ പിന്തുനക്കുന്നവരന് ഇപ്പോള് മാധ്യമങ്ങളുടെ 'ഓവര് സ്മാര്ട്ട്' കണ്ടു പിടിക്കുന്നത്.. ഷെയിം .,ഷെയിം


ഇന്ത്യയിലെ വൈറസ് വ്യാപനം : മരണ നിരക്ക് ഉയരുന്നു : വൈറസ് ബാധിതരുടെ എണ്ണത്തിലും കുതിപ്പ് : വീണ്ടും മുന്നറിയിപ്പുമായി ലോകാരോഗ്യ സംഘടന\nനടിക്കും കുടുംബത്തിനും കോവിഡ് 19\n‘അസത്യാഗ്രഹി’;പ്രധാനമന്ത്രിയുടെ മധ്യപ്രദേശിലെ റീവ സൗരോര്‍ജ പദ്ധതി വാദത്തെ ചോദ്യം ചെയ്ത് രാഹുല് ഗാന്ധി\nതിരുവനന്തപുരം: ഇന്ത്യയില് കോവിഡ് ബാധിതരുടെ എണ്ണം കുതിയ്ക്കുന്നു. ഇതോടൊപ്പം മരണനിരക്കും ഉയരുന്നു. ലോക് ഡൗണ് കലാാവധി മൂന്നാഴ്ച കാലയിളവായ ഏപ്രില് 14ന് ഉള്ളില് വൈറസ് ബാധയ്ക്ക് കുറവ് വരണമെങ്കില് അനുബന്ധ നടപടികള് കൂടി ശക്താമാക്കണമെന്ന് ലോകാരോഗ്യ സംഘടന ഇന്ത്യയ്ക്ക് മുന്നറിയിപ്പ് നല്‍കി. . ലോക്ഡൗണിന് പുറമെയുള്ള സുരക്ഷാ നടപടികള് എടുക്കാത്ത പക്ഷം കൊവിഡ് വ്യാപനം തടയാവനാവില്ലെന്നാണ് ലോകാരോഗ്യ സംഘടന ഡയരക്ടര് ടെഡ്രോസ് അഥനം അറിയിച്ചു. കഴിഞ്ഞ ദിവസം ജനീവയില് മാധ്യമങ്ങളുടെ ചോദ്യത്തിന് ഉത്തരം നല്‍കുകയായിരുന്നു അദ്ദേഹം. ‘ഇന്ത്യയില് പ്രഖ്യാപിച്ച സമ്പൂര്‍ണ ലോക്ഡൗണ് ഉചിത തീരുമാനമാണ്. പക്ഷേ അത്യാവശ്യ നടപടികള് നടപ്പാക്കാത്ത പക്ഷം ലാക്ഡൗണില് നിന്നും പുറത്തുപോവുന്നത് ബുദ്ധിമുട്ടായിരിക്കും. അങ്ങനെ പുറത്തുപോവുകയാണെങ്കില് വൈറസ് വ്യാപനം വീണ്ടും ഉണ്ടാവും.\nRead Also : കോവിഡ് 19 : വരും വര്‍ഷങ്ങളിലും മനുഷ്യരെ ഭൂമുഖത്തു നിന്നും തുടച്ചു നീക്കാന് രോഗം പൊട്ടിപുറപ്പെടും : മുന്നറിയിപ്പുമായി ശാസ്ത്രലോകം\nഇന്ത്യക്ക് മികച്ച കഴിവുണ്ട്. പക്ഷെ ചെയ്യേണ്ട കാര്യങ്ങള് ചെയ്യണം. പുതിയ കേസുകള് കണ്ടുപിടിക്കാനുള്ള സംവിധാനം ഉണ്ടാവണം, ടെസ്റ്റുകള് നടത്തണം, ചികിത്സിക്കാനും ഐസൊലേറ്റ് ചെയ്യാനുമുള്ള പ്രാപ്തി വിശാലമാക്കണം. ഇത് നടക്കുന്നുണ്ടെന്ന് എനിക്കറിയാം. പക്ഷെ കുറച്ചുകൂടി വേഗതയുണ്ടെങ്കില്…,” – ഡയറകടറുടെ വാക്കുകള് ഉദ്ധരിച്ച ഇന്ത്യാ ടുഡേ റിപ്പോര്‍ട്ട് ചെയ്യുന്നു. ദക്ഷിണ കൊറിയന് മോഡലില് വളരെ പെട്ടെന്ന് റാന്‍ഡം ടെസ്റ്റുകള് നടത്തുകയാണ് അടിയന്തരമായി നടപ്പാക്കേണ്ടത്. ദക്ഷിണ കൊറിയുടെ മാതൃക ഇന്ത്യയും സ്വീകരിക്കാണം. വ്യാപകമായ ടെസ്റ്റികളിലുടെ രോഗവും വ്യാപനവും പെട്ടെന്ന് കണ്ടെത്തിയതിലൂടെയാണ് കൊറിയ അതിജീവിച്ചത്.\nഒരു വിശാല രാജ്യമെന്ന നിലയ്ക്ക് ഒരു പകര്‍ച്ച വ്യാധിയെ തടയുന്നതിന് ചില നിര്‍ദ്ദേശങ്ങളും ലോകാരോഗ്യ സംഘടന ടാസ്‌ക് ഫോഴ്സ് ഇന്ത്യക്ക് മുന്നില് വെക്കുന്നുണ്ട്.ഡബ്ലു.എച്ച്.ഒ അംഗം മൈക്ക് റിയാന് പറയുന്നതിങ്ങനെ. ” ഇന്ത്യ പോളിയോ വിമുക്തമായി. ഗ്രാമീണമേഖലകള് കേന്ദ്രീകരിച്ച് നടത്തിയ പ്രവര്‍ത്തനം മൂലമായിരുന്നു അത്. സമാനമായി ചികിത്സയിലും നിരീക്ഷണത്തിലും കൃത്യമായി നടപടികള് ജില്ലകള് തോറും എടുക്കുകയാമെങ്കില് ലോക്ഡൗണില് നിന്നും പുറത്തേക്ക് വഴിയുണ്ട്.”ലോക്ഡൗണുകള് എടുത്ത് കളയുമ്‌ബോള് വീണ്ടും വൈറസ് വരുന്നതും പിന്നെയും ലോക്ഡൗണ് പ്രഖ്യാപിക്കുന്നതുമായ ഒരു അവസ്ഥ ഇന്ത്യയില് ഉണ്ടാവരുതെന്നാണ് ഡബ്ലു.എച്ച്.ഒ ടെക്നിക്കല് ലീഡായ മരിയ വന് കെര്‍ഖൊവ് ഇന്ത്യടുഡേ ടി.വിയോട് പറഞ്ഞത്. ഒപ്പം ഇന്ത്യയില് കൊവിഡ് നിയന്ത്രണത്തിനായി ഒരു ഏകീകൃത നടപടി ക്രമം തന്നെ വേണമില്ലെന്നും ഇദ്ദേഹം പറയുന്നു.\nയാതൊരു ലക്ഷണവും കാണിക്കാത്തവരിലും കോവിഡ് ബാധിതരായി മാറാറുണ്ട്. വടക്കന് ഇറ്റലിയിലെ ആദ്യത്തെ കൊറോണ മരണം സംഭവിച്ചത് വോ പട്ടണത്തിന്റെ അവസ്ഥ അങ്ങനെതാണ്.\nലക്ഷണങ്ങള് കാണിക്കാത്തവരും കൊറോണ പോസിറ്റീവാണെന്ന പത്തനംതിട്ട കളക്ടറുടെ ഫേസ്ബുക്ക് പോസ്റ്റും ഇതുമായി ചേര്‍ത്തു വായിക്കേണ്ടതാണ്. അതുകൊണ്ടുതന്നെ എത്രയും കൂടുതല് ടെസറ്റ് നടത്തുന്നുവോ അത്രും ഗുണമാണെന്ന് ചുരുക്കം. അല്ലെങ്കില് ലോക് ഡൗണിന് ശേഷവും വ്യാപനം ഉണ്ടാവും. അല്ലെങ്കില് ലോക് ഡൗണ് ദീര്‍ഘിപ്പിക്കേണ്ടി വരും.\nIndia world health organization covid-19\nഅധികം വൈകാതെ തന്നെ കൊറോണയെ പിടിച്ചുകെട്ടാന് ഇന്ത്യന് ജനതയ്‌ക്ക് കഴിയുമെന്ന് ചൈന\nപാലക്കാട് റിമാന്‍ഡ് തടവുകാരന് സാനിറ്റൈസര് കുടിച്ച് ആത്മഹത്യ ചെയ്തു\nJul 11, 2020, 02:12 pm IST\nസ്രവമെടുത്ത ശേഷം ഡ്യൂട്ടിയിൽ തുടർന്ന പൂന്തുറ സ്റ്റേഷനിലെ എസ്.ഐ.ക്ക് കോവിഡ്; പത്ത് പോലീസുകാരോട് ക്വാറന്റൈനിൽ പോകാൻ നിര്‍ദ്ദേശം\nJul 11, 2020, 09:10 am IST\nകോവിഡ് വ്യാപനം അതിന്റെ ആരംഭകാലത്ത് മൂടിവയ്ക്കാനാണ് ചൈനീസ് സര്‍ക്കാര് ശ്രമിച്ചതെന്ന് പ്രമുഖ വൈറോളജിസ്റ്റ്; യഥാർത്ഥത്തിൽ ഒഴിവാക്കാമായിരുന്ന ദുരന്തത്തിന് ചൈന വെള്ളവും വളവും നൽകി; വിവാദം കത്തുന്നു\nJul 11, 2020, 08:15 am IST\nJul 11, 2020, 01:51 pm IST\nJul 11, 2020, 01:37 pm IST


ഐസക് ന്യൂട്ടണ് | LUCA\nHome » ശാസ്ത്രം » ശാസത്രജ്ഞര് » ഐസക് ന്യൂട്ടണ്\n“മര്‍ത്യാ, മനുഷ്യരാശിക്കു ലഭിച്ച ഈ അമൂല്യ രത്നത്തെയോര്‍ത്ത് ആഹ്ലാദിക്കൂ…” മാനവരാശിയെ ഏറെ സ്വാധീനിച്ച ഒരു ശാസ്ത്രജ്ഞന്റെ കല്ലറയില് കൊത്തിവെച്ചിട്ടുള്ള വാക്കുകളാണിവ. സര് ഐസക് ന്യൂട്ടണ് എന്ന ആ മനീഷിയുടെ ജന്മദിനമാണ് ഡിസംബ്ര 25. ഗണിതജ്ഞന്, ജ്യോതിശാസ്ത്രജ്ഞന്, തത്വചിന്തകന്, ആല്‍കെമിസ്റ്റ് എന്നിങ്ങനെ അനവധി വിശേഷണങ്ങളുള്ള പ്രഗല്ഭനായ ഇംഗ്ലിഷ് ഭൗതികശാസ്ത്രജ്ഞനായിയിരുന്നു സര് ഐസക് ന്യൂട്ടന് (1642 ഡിസംബര് 25 – 1726 മാര്‍ച്ച് 20). ഗുരുത്വാകര്‍ഷണ നിയമത്തിന്റെ പിതാവ്, ചലന നിയമങ്ങളുടെ ഉപജ്ഞാതാവ് എന്നീ വിശേഷണങ്ങളും അദ്ദേഹത്തിനുണ്ട്.\nഇംഗ്ലണ്ടിലെ വുള്‍സ് തോര്‍പ്പില് ഹന്നാ ഐസ്കൊഫിന്റെ യും ഐസക് ന്യൂട്ടന്റെയും പുത്രനായി ന്യൂട്ടണ് ജനിച്ചു. ജനനത്തിന് രണ്ടുമാസം മുന്‍പ് പിതാവ് മരിച്ചു. ന്യൂട്ടണ് മൂന്ന് വയസ്സായപ്പോള് അമ്മ പുനര്‍വിവാഹം കഴിച്ചു. അമ്മുമ്മയുടെ സംരക്ഷണയിലാണ് പിന്നീട് വളര്‍ന്നത്. പന്ത്രണ്ടാം വയസ്സിലാണ് സ്കൂളില് ചേര്‍ന്നത്. പഠനത്തില് അസാധാരണമികവൊന്നും പ്രദര്‍ശിപ്പിച്ചിരുന്നില്ല. എന്നാല് യാന്ത്രികമോഡലുകള് ഉണ്ടാക്കുന്നതില് അക്കാലത്തും ന്യൂട്ടന് താല്പര്യപ്പെട്ടിരുന്നു. സൺ ഡയല്, വാട്ടര്‍ക്ലോക്ക്, നാല്‍ചക്ര വാഹനം തുടങ്ങി അനവധി യാന്ത്രികമോഡലുകള് സ്കൂള് പഠനകാലത്ത് ഉണ്ടാക്കി. പതിനഞ്ചാമത്തെ വയസ്സില് വീണ്ടും ന്യൂട്ടന് പഠനം നിര്‍ത്തിവയ്കേണ്ടിവന്നു. അമ്മയുടെ രണ്ടാം ഭര്‍ത്താവിന്റെ മരണത്തോടെ അവരുടെ കൃഷിയിടത്തില് പോയി ജോലി ചെയ്യാന് നിര്‍ബ്ബന്ധിതനായി. കൊച്ചു ബാലനിലുള്ള അസാധാരണത്വം ദര്‍ശിച്ച അമ്മാവന് 1660 ല് അതായത് 18 വയസ്സില് കേംബ്രിഡ്ജിലെ ട്രിനിറ്റി കോളേജില് ചേര്‍ത്തു. അവിടെ അദ്ധ്യാപകനായിരുന്നു അമ്മാവന്. 1665 -ല് അവിടെ നിന്നും ബിരുദം നേടി.\nഅവിടെനിന്ന് പ്രകാശത്തെ കുറിച്ച് കെപ്ലര് എഴുതിയ പുസ്തകങ്ങളും ഡെസ്കാര്‍ട്ട്സ്സിന്റെ ‘ജ്യോമട്രി’യും വായിക്കാനിടയായി. ഇവ അദ്ദേഹത്തിന്റെ ചിന്തയെ മൗലികമായി സ്വാധീനിച്ചു. ഗണിതത്തിലായിരുന്നു ന്യൂട്ടന്റെ ശ്രദ്ധേയമായ ആദ്യ സംഭാവന. ദ്വിപദനങ്ങളുടെ ഘാതങ്ങളെ വിപുലനം ചെയ്യാനുള്ള ഒരു പൊതുനിയമം – ബൈനോമിയല് പ്രമേയം – അദ്ദേഹം വികസിപ്പിച്ചു. കലനത്തിന്റെ പ്രാഥമിക ആശയങ്ങളും അദ്ദേഹം രൂപപ്പെടുത്തിയെടുത്തിരുന്നെങ്കിലും അത് പൂര്‍ണ്ണമായി വികസിപ്പിക്കുന്നതിനുമുന്‍പ് 1665 – ല് ലണ്ടനില് പ്ലേഗ് പിടിപെടുകയും അമ്മയുടെ കൃഷിയിടത്തിലേക്ക് മടങ്ങേണ്ടിവരുകയും ചെയ്തു.\nഅവിടെവെച്ചാണ് അദ്ദേഹം തന്റെ ഗുരുത്വാകര്‍ഷണ നിയമത്തിന് രൂപം നല്‍കുന്നത്. ആ കൃഷിയിടവുമായി ബന്ധപ്പെടുത്തിയാണ് ആപ്പിള് അദ്ദേഹത്തിന്റെ തലയില് ആപ്പിള് വീണ കഥ പ്രചരിച്ചത്. ആപ്പിളിനെ താഴേക്ക് വീഴാന് സഹായിക്കുന്ന ബലം തന്നെയാണോ ചന്ദ്രനെ അതിന്റെ സഞ്ചാരപഥത്തില് പിടിച്ച് നിര്‍ത്തുന്നത് എന്ന ആലോചനയാണ് സത്യത്തില് അദ്ദേഹത്തിനുണ്ടായത്. കാരണം, അന്ന് വരെ നിലനിന്നിരുന്ന അരിസ്റ്റോട്ടിലിന്റെ കനത്ത വാദങ്ങള്‍ക്ക് എതിരായിരുന്നു അത്. പ്രപഞ്ചത്തിലെ വസ്തുക്കളെല്ലാം രണ്ട് തരം നിയമങ്ങള് അനുസരിക്കുന്നതായി അരിസ്റ്റോട്ടില് പ്രവചിച്ചിരുന്നു. ഭൂമിയിലെ വസ്തുക്കള് ഒരുതരം നിയമങ്ങളും ആകാശത്തിലെ ഗോളങ്ങള് മറ്റൊരുതരം നിയമങ്ങളും അനുസരിക്കുന്നു എന്നായിരുന്നു അത്. ആകാശത്തും ഭൂമിയിലും ഒരേ നിയമം അനുസരിക്കപ്പെടുന്നു എന്നു ന്യൂട്ടന് ചിന്തിച്ചപ്പോള് അത് ഒരു പുതിയ ആശയവിപ്ലവത്തിന്റെ തുടക്കമായിരുന്നു. എന്നാല് ചന്ദ്രന്റെ സഞ്ചാരപഥത്തെക്കുറിച്ച് പഠിച്ചപ്പോള് അത് ന്യൂട്ടന്റെ കണക്കുകൂട്ടലില്‍നിന്നും അല്പം വ്യത്യാസമായിരുന്നു. അതിനാല് ന്യൂട്ടന് ഭാഗികമായി വികസിപ്പിച്ചെടുത്ത തന്റെ ഗുരുത്വാകര്‍ഷണ നിയമം തല്‍ക്കാലം മാറ്റിവച്ചു.\nപ്രകാശത്തിന്റെ ഘടനയെക്കുറിച്ചും ഇക്കാലത്ത് അദ്ദേഹം ധാരാളം പഠനങ്ങള് നടത്തി. നിറങ്ങളെക്കുറിച്ച് ബോയല് എഴുതിയ പുസ്തകങ്ങളും കെപ്ലരുടെ എഴുത്തുകളും ന്യൂട്ടനെ വല്ലാതെ സ്വാധീനിച്ചു. ഒരു പ്രിസത്തിലൂടെ പ്രകാശകിരണം കടത്തിവിടുമ്പോള് പ്രിസം നിറങ്ങള് ഉല്പാദിപ്പിക്കുന്നതായി ബോയല് പ്രസ്താവിച്ചത് ന്യൂട്ടന് സ്വീകാര്യമായില്ല. അദ്ദേഹം പരീക്ഷണങ്ങളിലൂടെ അത് തെറ്റാണെന്ന് തെളിയിച്ചു. മറ്റൊരു പ്രിസം തിരിച്ചുവച്ച് ആദ്യത്തെ പ്രിസത്തില്‍നിന്നുത്ഭവിക്കുന്ന നിറങ്ങളെ വീണ്ടും കൂട്ടിയോജിപ്പിച്ച് ആദ്യത്തെ പ്രകാശംതന്നെ സൃഷ്ടിച്ചു. പ്രിസം കൊണ്ടുള്ള പരീക്ഷണങ്ങള് ന്യൂട്ടന് വലിയ പ്രസിദ്ധി നേടിക്കൊടുത്തു.\n1680-ഓടെയാണ് പ്രിന്‍സിപ്പിയ എഴുതാനുള്ള സാഹചര്യം ന്യൂട്ടന് ഉണ്ടായത്. 1687ല് പ്രസിദ്ധീകരിക്കപ്പെട്ട “ഫിലോസോഫിയ നാച്ചുറാലി പ്രിന്‍സിപ്പിയ മാത്തമാറ്റിക്ക” എന്നു മുഴുവന് പേരും “പ്രിന്‍സിപ്പിയ” എന്ന ചുരുക്ക് പേരും ഉള്ള ന്യൂട്ടന്റെ ഗ്രന്ഥം “പ്രകൃതിയുടെ തത്ത്വശാസ്ത്രത്തിന്റെ ഗണിതശാസ്ത്രനിയമങ്ങള്“ എന്നു ഭാഷാന്തരണം ചെയ്യാം. ഭൗതിക വിജ്ഞാനം ഉള്ളിടത്തോളംകാലം പഠിക്കാതിരിക്കാന് കഴിയാത്തതാണ് പ്രിന്‍സിപ്പിയയുടെ ഉള്ളടക്കം.\nകടപ്പാട് : വിക്കിപീഡിയ, ശാസ്ത്രചരിത്രം ജീവചരിത്രങ്ങളിലൂടെ\nIsaac Newton Science in History ഐസക് ന്യൂട്ടണ് ഭൗതികശാസ്ത്രം ശാസ്ത്ര ചരിത്രം\t2014-12-25\nTags Isaac Newton Science in History ഐസക് ന്യൂട്ടണ് ഭൗതികശാസ്ത്രം ശാസ്ത്ര ചരിത്രം\nPrevious ചൊവ്വയും മീഥൈനും പിന്നെ ജീവനും\nNext ജനുവരിയിലെ ആകാശവിശേഷങ്ങള്\nചന്ദ്രയാൻ -2 ദൗത്യം വിജയത്തിലേക്ക് കുതിക്കുമ്പോൾ അന്തരീക്ഷശാസ്ത്ര പഠനത്തിൽ (Meteorology) മൗലിക സംഭാവന നൽകിയ മലയാളി ശാസ്ത്രജ്ഞ അന്നാ മാണിയെ(1918-2001) …


ശബരിമല – നിയമസഭാ സമ്മേളനം – സംസ്ഥാന സ്‌കൂള് കലോത്സവം: ഓടിത്തളര്‍ന്ന് പൊലിസ് • Suprabhaatham\nശബരിമല – നിയമസഭാ സമ്മേളനം – സംസ്ഥാന സ്‌കൂള് കലോത്സവം: ഓടിത്തളര്‍ന്ന് പൊലിസ്\nസ്റ്റേഷനുകളിലെ ദൈനംദിന പ്രവര്‍ത്തനങ്ങളും അവതാളത്തില്\nDecember 5, 2018 | 4:26 am IST\nകൊച്ചി: ശബരിമലയിലെ യുവതീ പ്രവേശന വിവാദവും നിയമസഭാ സമ്മേളനവും ഇതിനിടെ സംസ്ഥാന സ്‌കൂള് കലോത്സവവുമെല്ലാം ഒന്നിച്ച് വന്നതോടെ ഓടിത്തളര്‍ന്ന് കേരളാ പൊലിസ്. ഉള്ള ആള്‍ശേഷിവച്ച് എല്ലായിടത്തും ഓടിയെത്താനാകാതെ വലയുകയാണ് പൊലിസ് സേന. ശബരിമലയില് സുരക്ഷാ ഡ്യൂട്ടിക്ക് 5000 പേര്, നിയഭസഭ നടക്കുന്ന തിരുവനന്തപുരത്ത് സുരക്ഷക്കും മറ്റുമായി 800 പേര്, ആലപ്പുഴയില് സംസ്ഥാന സ്‌കൂള് കലോത്സവത്തിന് 700 പേര്. ദൈനംദിന ജോലികള്‍ക്ക് പുറമെ പൊലിസ് സേന ഈ ദിവസങ്ങളില് ഏറ്റെടുക്കേണ്ടിവരുന്ന അധിക ചുമതലകളാണിത്. ഇതോടെ വിശ്രമംപോലുമില്ലാതെ ഓടിയലയുകയാണ് പൊലിസ് സേനയില് താഴേത്തട്ട് മുതല് മുകളിലുള്ളവര്‍വരെ. ഇതോടെ സിവില് പൊലിസ് വിഭാഗത്തില് പലരും ഊണും ഉറക്കവുമില്ലാതെ കടുത്ത മാനസിക സംഘര്‍ഷത്തിലാവുകയും ചെയ്തു.\nശബരിമലയില് സ്ത്രീപ്രവേശന വിവാദവും ക്രമസമാധാന പ്രശ്‌നങ്ങളും ഉടലെടുത്തത് മുതല് ഒറ്റയടിക്ക് അയ്യായിരത്തോളം പേരെയാണ് നിലയ്ക്കലും പമ്പയിലും സന്നിധാനത്തും പുല്ലുമേട്ടിലുമൊക്കെയായി വിന്യസിക്കേണ്ടിവന്നത്. മുന്‍വര്‍ഷങ്ങളില് അയ്യപ്പ ഭക്തരുടെ തിരക്ക് വര്‍ധിക്കുന്നതനുസരിച്ച് ഘട്ടം ഘട്ടമായാണ് പൊലിസിനെ വിന്യസിച്ചിരുന്നത്. എന്നാല് ഇത്തവണ തുടക്കത്തില് തന്നെ വന്‍പൊലിസ് സന്നാഹത്തെ അവിടേക്ക് നിയോഗിക്കേണ്ടിവന്നു. ഇന്റലിജന്‍സും ക്രൈംബ്രാഞ്ചും ഉള്‍പ്പെടെ ആകെ സേനയിലെ അംഗബലം 53,000പേരാണ്. ഇതില് അയ്യായിരത്തോളം പേരെയാണ് ശബരിമലയില് നിയോഗിച്ചിരിക്കുന്നത്.\nഡിസംബര് 13വരെ തിരുവനന്തപുരത്ത് നിയമസഭാ സമ്മേളനം നടക്കുകയാണ്. ശബരിമല പ്രശ്‌നവും ബന്ധുനിയമന വിവാദവും മറ്റുമായി സഭ സംഘര്‍ഷഭരിതമാണ്. ഒപ്പം, ബി.ജെ.പി ഉള്‍പ്പെടെ നിരവധി സംഘടനകള് നിരാഹാരവും പ്രക്ഷോഭവുമൊക്കെയായി സഭക്ക് മുന്‍പിലുണ്ട്. ഇതോടെ, തലസ്ഥാനത്ത് നിയമസഭാ സമ്മേളനകാലത്ത് സുരക്ഷയൊരുക്കാന് മാത്രം 800 പൊലിസ് സേനാ അംഗങ്ങളെ നിയോഗിക്കേണ്ടിവന്നു. ഇതോടൊപ്പം ഡിസംബര് 7, 8,9തിയതികളില് ആലപ്പുഴയില് സംസ്ഥാന സ്‌കൂള് കലോത്സവം നടക്കുകയാണ്. ഇവിടേക്ക് സുരക്ഷക്കായി 700 പൊലിസുകാരെയാണ് നിയോഗിച്ചിരിക്കുന്നത്. സാധാരണ ഗതിയില് ഇത്തരം ഡ്യൂട്ടിക്ക് എ.ആര് കാംപില് നിന്നുള്ളവരെയാണ് നിയോഗിക്കാറ്. എന്നാല്, അവര് മതിയാകാതെ വന്നതോടെ ഇക്കുറി വിവിധ പൊലിസ് സ്റ്റേഷനുകളിലുള്ളവരെയും നിയോഗിച്ചിട്ടുണ്ട്.\nഇതോടെ സ്റ്റേഷനുകളിലെ ദൈനംദിന ചുമതലകളും കേസന്വേഷണവുമെല്ലാം അവതാളത്തിലായി. പാറാവ്, ജി.ഡി തയാറാക്കല്, കോടതി ഡ്യൂട്ടി തുടങ്ങിയവയൊക്കെ അതാത് സ്‌റ്റേഷനുകളിലെ പൊലിസുകാരുടെ ദൈനംദിന ചുമതലയാണ്. എന്നാല് ശബരിമലയിലേക്കും മറ്റും കൂടുതല്‍പേര് പോയതോടെ ഇത്തരം ജോലികള് ചെയ്യാന് ആളില്ലാതായി. ഇടുക്കി ജില്ലയിലെ ശാന്തംപാറ സ്റ്റേഷനില് ആകെ 31 പേരാണ് ഉള്ളത്. എന്നാല് ഇതില് 11 പേരെ ശബരിമലയിലേക്ക് നിയോഗിച്ചിരിക്കുകയാണ്. സംസ്ഥാനത്തെ മറ്റുസ്‌റ്റേഷനുകളിലെയും അവസ്ഥ മറിച്ചല്ല. ശബരിമലയില് 15 ദിവസത്തേക്കാണ് ഓരോരുത്തരേയും നിയോഗിക്കുന്നത്. ഷിഫ്റ്റ് മാറുമ്പോള് മൂന്ന് ദിവസം വിശ്രമം നല്‍കണമെന്ന് ഡി.ജി.പി തന്നെ ഉത്തരവ് ഇറക്കിയിട്ടുണ്ട്. എന്നാല് ഒരുദിവസംപോലും തങ്ങള്‍ക്ക് വിശ്രമം ലഭിക്കാത്ത അവസ്ഥയാണുള്ളതെന്ന് പൊലിസുകാര് പറയുന്നു.\nതിരിച്ചെത്തുമ്പോള് സ്‌റ്റേഷനുകളില് ജോലി കുന്നുകൂടികിടക്കുന്നുണ്ടാകും. മാത്രമല്ല കടുത്ത മാനസിക സമ്മര്‍ദമാണ് തങ്ങള് അനുഭവിക്കേണ്ടിവരുന്നതെന്നും ഇവര് പറയുന്നു.


കെപിഎസി ലളിതയുടെ സ്ഥാനാര്‍ത്ഥിത്വത്തില് പ്രതിഷേധം ശക്തമാകുന്നു\tStory dated:Sunday March 20th, 2016,12 55:pm\tവടക്കാഞ്ചാരി: വടക്കാഞ്ചേരിയില് കെപിഎസി ലളിതയെ സ്ഥാനാര്‍ത്ഥിയാക്കുന്നതിനെതിരെ പ്രതിഷേധം ശക്തമാകുന്നു. വടക്കാഞ്ചേരിയില് പ്രതിഷേധ പ്രകടനങ്ങള് നടന്നു. പാര്‍ട്ടി അംഗങ്ങളടക്കം നൂറോളം പേര് പ്രകടനത്തില് പങ്കെടുത്തു. സേവിയര് ചിറ്റിലപ്പള്ളിയെ സ്ഥാനാര്‍ത്ഥി ആക്കണമെന്നാവശ്യപ്പെട്ടായിരുന്നു പ്രകടനം. കെപിഎസി ലളിയുടെ സ്ഥാനാര്‍ത്ഥിത്വം അംഗീകരിക്കാന് കഴിയില്ലെന്ന് അറിയിച്ചാണ് പ്രവര്‍ത്തകര് പ്രതിഷേധ പ്രകടനം നടത്തുന്നത്.


അവര്‍ക്കും കിട്ടി തങ്കുപ്പൂച്ചേനേം മീട്ടുപ്പൂച്ചേനേം, പൂയംകുട്ടി വനമേഖലയ്ക്കകത്തുള്ള ഊരുകളില് ഓണ്‍ലൈന് പഠനത്തിന്റെ ഫസ്റ്റ് ബെല് മുഴങ്ങിയത് ഇങ്ങനെയാണ്\n30 Jun 2020 12:57 AM GMT\nകാന്തി വെള്ളകയ്യൻ കുട്ടമ്പുഴ പഞ്ചായത്തിലെ പതിനാറാം വാർഡ് മെമ്പറാണ്. തലവെച്ച പാറ, കുഞ്ചിപ്പാറ, വാരിയം, തേര, ഉറിയം പെട്ടി തുടങ്ങിയ ആദിവാസി ഊരുകളിൽ ഉറിയംപെട്ടി ഒഴികെയുള്ള ഊരുകൾ അവരുടെ വാർഡിൽ പെടും. ഒരൊറ്റ തവണ തൻ്റെ വാർഡ് മുഴുവനും ഒന്ന് സഞ്ചരിച്ചു വരാൻ മൂന്ന് ദിവസവും 15000 രൂപ ജീപ്പു വാടകയും വേണ്ടിവരും തലവെച്ച പാറ ഊരിൽ നിന്നുള്ള ആ പഞ്ചായത്ത് മെമ്പർക്ക്. പൂയംകുട്ടി വനമേഖലയുടെ ഭാഗം കൂടി ഉൾക്കൊള്ളുന്ന കുട്ടമ്പുഴ പഞ്ചായത്തിന് ആലപ്പുഴ ജില്ലയുടെ പകുതി വിസ്തൃതി വരുമെന്നാണ് കണക്ക്. ഒരു മുളങ്കൊമ്പിൽ കെട്ടി തൻ്റെ കൊച്ചു വീടിനു മുകളിൽ സ്ഥാപിച്ചിട്ടുള്ള ആൻറിന തിരിച്ച് തിരിച്ച് സിഗ്നൽ വരുത്തി കാന്തി മെമ്പർ ഇടക്ക് വിളിക്കും. ആ വിളികൾക്കും ആത്മബന്ധത്തിനും മൂന്ന് വർഷത്തിലേറെ പഴക്കമുണ്ട്.ജില്ലാ പഞ്ചായത്തിൻ്റെയും ട്രൈബൽ ഡവലപ്പ്മെൻ്റ് ഡിപ്പാർട്ടുമെൻറിൻ്റേയും ആവശ്യ പ്രകാരം തൃക്കാക്കര ഭാരത മാത കോളേജിലെ എംഎസ് ഡബ്ല്യു വിദ്യാർത്ഥികൾ തലവച്ചപാറയിലെ ബദൽ സ്ക്കൂൾ പെയിൻറടിച്ച് വൃത്തിയാക്കാൻ പോയപ്പോൾ കൂടെ പോയതാണ്. നാലാം ക്ലാസുവരെയുള്ള കുട്ടികൾ പഠിക്കുന്നത് ഈ ഏകാധ്യാപക വിദ്യാലയത്തിലാണ്. തൊട്ടടുത്ത ഊരിലെ ഇതുപോലൊരു ഏകാധ്യാപക വിദ്യാലയത്തിലെ ടീച്ചറെയാണ് കുറച്ച് വർഷങ്ങൾക്ക് മുമ്പ് കാട്ടാന ആക്രമിച്ചു കൊന്നത്.\nഅന്നത്തെ ആ പോക്ക് പിന്നെ പലവട്ടം തുടർന്നു. കാണിയും ഊരുമൂപ്പനും, ലക്ഷ്മണും, ചന്ദ്രനും, ബിജുവും ഒക്കെ പ്രിയപ്പെട്ടവരായി. അവരുടെ ഉത്സവമായ സാമിയൂട്ടിന് പോയി. അവിടെ നിന്ന് തേരയിലേക്കും, വാരിയത്തേക്കുമൊക്കെപ്പോയി. പൂയംകുട്ടി റോഡിലെ ബ്ലാവന കടവിൽ നിന്ന് തലവെച്ച പാറയിലേക്ക് ദുർഘടമായ കാട്ടുപാതയിലൂടെ ഒന്നര മണിക്കൂറാണ് ഹനുമാൻ ഗിയറിൽ ജീപ്പു യാത്രയെങ്കിൽ മറ്റ് ഊരുകളിലേക്കത് മൂന്നും നാലും മണിക്കൂറുകളാവും. യാത്രകളിൽ പലപ്പോഴും ആനകൾ വഴിമുടക്കി നിന്നു. കാടിൻ്റെ നിഗൂഢമായ നിശ്ശബ്ദതകളിലൂടെ പലപ്പോഴും ശ്വാസമടക്കി ഞങ്ങൾ യാത്ര ചെയ്തു.\nകാന്തി മെമ്പർ വിളിക്കുമ്പോൾ അതിൽ ഗൗരവമുണ്ടാകും. കഴിഞ്ഞ പ്രളയത്തിൽ റേഷൻ കടയിൽ വരെ വെള്ളം കയറിയപ്പോഴാണ് വിളിച്ചത്. ചിലപ്പോൾ അവിടെ നിന്ന് ആരെയെങ്കിലും അസുഖം ബാധിച്ച് കളമശ്ശേരി മെഡിക്കൽ കോളേജിലേക്കോ എറണാകുളം ജനറൽ ആശുപത്രിയിലേക്കോ കൊണ്ടുവരുന്നുണ്ടെങ്കിൽ വിളിക്കും. പക്ഷേ ഇത്തവണ വിളിച്ചത് പരിഹാരമാർഗം എന്തെന്ന് തന്നെ അറിയാത്തൊരു കാര്യത്തിന്.'നമ്മുടെ കുട്ടികൾക്ക് ഓൺലൈൻ ക്ലാസ് കിട്ടുമോ....?' അതായിരുന്നു മെമ്പർക്ക് അറിയേണ്ടത്. വൈദ്യുതിയില്ലാത്ത, മൊബൈൽ റേഞ്ചില്ലാത്ത ഊരുകളിലെല്ലാം കൂടി 243 കുട്ടികൾ. കഴിഞ്ഞ മധ്യവേനലവധിയിൽ ഈ കുട്ടികൾക്കെല്ലാമായി3ദിവസത്തെ ക്യാമ്പ് സംഘടിപ്പിച്ചിരുന്നു ഞങ്ങൾ. ഓരോ മുഖങ്ങളുമുണ്ട് ഉള്ളിൽ. പലരുടെയും പേരു സഹിതം. പിണർകുടിയിലെയും, നേര്യമംഗലത്തെയും, ആലുവയിലെയുമൊക്കെ മോഡൽ റസിഡൻഷ്യൽ ഹോസ്റ്റലുകളിൽ താമസിച്ചു പഠിക്കുന്ന കുട്ടികൾ ലോക്ക് ഡൗണായത് കൊണ്ട് ഊരുകളിൽ തന്നെയാണ്. എന്നു വെച്ചാൽ യഥാർത്ഥ ലോക്ക് ഡൗണിൽ.ഈ കഴിഞ്ഞ ഡിസംബർ അവസാനമാണ് കുഞ്ചിപ്പാറയിൽ സോമൻ എന്ന ചെറുപ്പക്കാരൻ ആത്മഹത്യ ചെയ്തത്. പോലീസെത്തി മൃതദേഹം പോസ്റ്റ് മോർട്ടം ചെയ്യാൻ ജീപ്പന്വേഷിച്ചെങ്കിലും കിട്ടിയില്ല. പോലീസ് ജീപ്പ് അവിടേക്ക് എത്തില്ല. വനത്തിനുള്ളിലൂടെ പോകാൻ പറ്റുന്ന ജീപ്പ് വേണം. മറ്റ് വഴികളൊന്നുമില്ലാതായപ്പോൾ ആദിവാസികൾ ആ മൃതദേഹം പായയിൽ പൊതിഞ്ഞു. എന്നിട്ട് മുളന്തണ്ടിൽ കെട്ടി അതുമായി കൊടും വനത്തിലൂടെ നടന്നു.അതിനും രണ്ടു മാസം മുമ്പാണ് കുഞ്ചിപ്പാറയിലെ തന്നെ ശശി കൊലുമ്പൻ്റെയും മഞ്ജുവിൻ്റെയും മകൻ3വയസ്സുകാരൻ ശബരീനാഥൻ രോഗം മൂർച്ഛിച്ച് ചികിത്സ കിട്ടാതെ മരിച്ചത്. ഏത് അടിയന്തിരാവശ്യത്തിനും കാടിറങ്ങി വരണം ആദിവാസികൾക്ക് . അതിനൊരു ജീപ്പനുവദിക്കാനുള്ള അപേക്ഷ പോലും കേൾക്കാനാളില്ലെന്ന് പറയുന്നു പഞ്ചായത്തംഗം കാന്തി. കഴിഞ്ഞ കുറച്ച് വർഷത്തിനുള്ളിൽ7പേരാണ് ചികിത്സ കിട്ടാതെ ഊരുകളിൽ മരിച്ചതെന്നും കാന്തി പറയുന്നു. കാടിറങ്ങിയാൽ പോരാ, ഒരു കടത്തുകൂടി കടക്കണം ഇവർക്ക് പുറം ലോകത്തെത്താൻ. മഴക്കാലത്ത് വെള്ളം ഉയരുമ്പോഴും വേനൽക്കാലത്ത് വെള്ളം താഴുമ്പോഴും കടത്ത് നിലക്കും. പാലത്തിനായുള്ള മുറവിളി അക്ഷരാർത്ഥത്തിൽ വനരോദനമായി തുടരുകയും ചെയ്യുന്നു.\nജൂൺ5ന് രാത്രി മെമ്പർ വിളിക്കുമ്പോൾ 10 ദിവസങ്ങൾക്കപ്പുറം വിക്ടേഴ്സ് ചാനലിൽ ക്ലാസുകളാരംഭിക്കുമെന്ന് അറിഞ്ഞിട്ടുണ്ടായിരുന്ന കുട്ടികൾ മാത്രമല്ല അവരുടെ അമ്മമാരും ആശങ്കയിലായിരുന്നു.\nവിദ്യാഭ്യാസ മേഖലയിലെ സംരംഭകനാണ് ഡെന്നി തോമസ്. 'ഗുഡ് തിങ്ങ്സ്' എന്ന സന്നദ്ധ സംഘടനയിൽ ഞങ്ങൾ സഹപ്രവർത്തകർ. ഒരു ടി വി യും രണ്ട് ചെറിയ ബൾബുകളും7മണിക്കൂറെങ്കിലും പ്രവർത്തിക്കുന്ന ഒരു സോളാർ യൂണിറ്റിന് ചെലവ് വരുന്ന അര ലക്ഷത്തിലധികം രൂപ അദ്ദേഹം നൽകി. 32 ഇഞ്ച് എൽ ഇ ഡി ടി വി ജില്ലാ കോൺഗ്രസ് കമ്മിറ്റി പ്രസിഡൻ്റും എറണാകുളം എം എൽ എ യുമായ ടി ജെ വിനോദ് നൽകി.സൺ ഡയറക്ട് ഡിഷുമായി അവരുടെ കേരള സെയിൽസ് ഹെഡ് ഡിജോയും ധനേഷും ജീനുമെത്തി. പാനലും ബാറ്ററിയുമൊക്കെയായി ജോസഫും ഗിരീഷും.9ന് ഉച്ചയോടെ തല വെച്ച പാറയിലെ 43 കുഞ്ഞുങ്ങളുടെ മുഖത്ത് സന്തോഷം വിരിഞ്ഞു. എല്ലാറ്റിനും നേതൃത്വം നൽകിയ ജില്ലാ ട്രൈബൽ ഡവലപ്പ്മെൻ്റ് ഓഫീസർ ജി. അനിൽ കുമാർ അപ്പോഴും ഞങ്ങളോട് പറഞ്ഞു കൊണ്ടിരുന്നത്, മറ്റ് ഊരുകളിലെ അവശേഷിക്കുന്ന 200 കുട്ടികളെക്കുറിച്ചായിരുന്നു.ഒറ്റ മാർഗമേ, ഭാരത മാത കോളേജിലെ എംഎസ്ഡബ്ല്യു അധ്യാപകനായ ടോണിയുടെയും എൻ്റെയും ഉള്ളിൽ തെളിഞ്ഞുള്ളു. ഏതെങ്കിലുമൊരു മുഖ്യധാരാ മാധ്യമത്തിൻ്റെ സഹായം. കാടുകയറി വന്ന് വാർത്ത തയ്യാറാക്കാൻ ഒരു പ്രധാന പത്രം തയ്യാറായി. 15 ന് മുമ്പ് എൻജിഒ യൂണിയൻ, കോതമംഗലത്തെ 'എൻ്റെ നാട്', വടാട്ടുപാറയിലെ ഒരു വാട്ട്സ് ആപ്പ് ഗ്രൂപ്പ്, ഇൻഫോപാർക്കിലെ ഒരു ഐ ടി കമ്പനി, ട്രൈബൽ ഡവലപ്പ്മെൻ്റ് ഓഫീസറുടെ സഹപാഠികൾ, ഉൾപ്പെടെയുള്ളവർ ചേർന്ന് വാരിയത്തെ3കുടികളും ഉറിയംപെട്ടിയിലെയും കുഞ്ചിപ്പാറയിലെയും രണ്ട് കുടികളുമുൾപ്പെടെ ആകെ9കുടികളിലും സോളാറും ടി വി യും ഡിഷും വെച്ചു.\nകാട്ടിൽ, നാട്ടുകാർ താമസിക്കുന്ന ഒരിടമുണ്ട്. അതാണ് കല്ലേലിമേട് . അവിടെയുമുണ്ട് കുഞ്ഞുങ്ങൾ. നേരത്തെ പറഞ്ഞ 243 പേർക്ക് പുറത്തുള്ളവരാണത്. കുറച്ച് വൈകിയാണെങ്കിലും ആ കുഞ്ഞുങ്ങൾക്കും കാണാം തങ്കുപ്പൂച്ചേനേം, മീട്ടുപ്പൂച്ചേനേം.


(odisha dalit boycott): ദളിത് പെൺകുട്ടി പൂ പറിച്ചു; ഒഡീഷയിൽ 40 ദളിത് കുടുംബങ്ങൾക്ക് ഊരുവിലക്ക് | dalit girl plucked flower 40 dalit families face social boycott in odisha\nദളിത് പെൺകുട്ടി പൂ പറിച്ചു; ഒഡീഷയിൽ 40 ദളിത് കുടുംബങ്ങൾക്ക് ഊരുവിലക്ക്\nBy വെബ്ഡെസ്ക് • 21/08/2020 at 5:30PM\nഗ്രാമത്തിലെ കടകളിൽ നിന്ന് സാധനങ്ങൾ വാങ്ങാൻ പോലും ദളിത് കുടുംബങ്ങൾക്ക് അനുവാദമില്ല. അഞ്ച് കിലോമീറ്റർ ദൂരം നടന്നാണ് ഇവർ അവശ്യ വസ്തുക്കൾ വാങ്ങുന്നത്.\nഒഡീഷയിലെ ധെങ്കനാലിൽ ഊരുവിലക്ക് നേരിട്ട് നാൽപത് ദളിത് കുടുംബങ്ങൾ. ജില്ലയിലെ കാന്റിയോ കട്ടേനി ഗ്രാമത്തിലെ ദളിത് കുടുംബങ്ങളാണ് രണ്ടാഴ്ചയായി ഊരുവിലക്ക് നേരിടുന്നത്. രണ്ട് മാസം മുൻപ് 15 കാരിയായ ദളിത് പെൺകുട്ടി സവർണ ജാതിക്കാരൻ്റെ വീട്ടിലെ പൂ പറിച്ചുവെന്നാരോപിച്ചാണ് ദളിത് കുടുംബങ്ങൾക്ക് ഊരുവിലക്ക് ഏർപ്പെടുത്തിയത്. ഇന്ത്യൻ എക്സ്‌പ്രസാണ് ഇക്കാര്യം റിപ്പോർട്ട് ചെയ്‌തത്.\nപെൺകുട്ടി പൂ പറിച്ചതിനെതിരെ ഒരു കുടുംബം രംഗത്തെത്തിയതോടെ സംഭവം രണ്ട് സമുദായങ്ങൾ തമ്മിലുള്ള പ്രശ്‌നമായി മാറി. ഇതേ തുടർന്നാണ് ഗ്രാമത്തിലെ നാൽപ്പത് ദളിത് കുടുംബങ്ങളെ ഊരുവിലക്കിയതെന്ന് പ്രദേശവാസികൾ വ്യക്തമാക്കി. സംഭവത്തെ തുടർന്ന് ക്ഷമാപണം നടത്തിയതായും എന്നാൽ പ്രശ്‌നം പരിഹരിക്കാനായില്ലെന്നും പെൺകുട്ടിയുടെ അച്ഛൻ പറയുന്നു. 'സംഭവത്തെ തുടർന്ന് നിരവധി തവണ യോഗം വിളിക്കുകയും ഞങ്ങളെ ബഹിഷ്കരിക്കാൻ അവർ തീരുമാനിക്കുകയും ചെയ്തു. ഞങ്ങളോട് സംസാരിക്കാൻ ആരെയും അനുവദിക്കുന്നില്ല. ഗ്രാമത്തിലെ ഏതെങ്കിലും പരിപാടിയിൽ പങ്കെടുക്കാൻ ഞങ്ങൾക്ക് അനുവാദമില്ല', പെൺകുട്ടിയുടെ അച്ഛൻ പറഞ്ഞു.\nകാന്റിയോ കട്ടേനി ഗ്രാമത്തിൽ 800 ഓളം കുടുംബങ്ങളാണുള്ളത്. ഇതിൽ 40 കുടുംബങ്ങൾ പട്ടികജാതി വിഭാഗത്തിലെ നായിക് സമുദായത്തിൽപെട്ടവരാണ്. സംഭവത്തിൽ ഇവർ ഓഗസ്റ്റ് 17 ന് ജില്ലാ ഭരണകൂടത്തിനും ബന്ധപ്പെട്ട പോലീസ് സ്റ്റേഷനിലും പരാതി നൽകിയിരുന്നു.\nഊരുവിലക്കിനെ തുടർന്ന് ഗ്രാമത്തിലെ കടകളിൽ നിന്ന് സാധനങ്ങൾ വാങ്ങാൻ പോലും ദളിത് കുടുംബങ്ങൾക്ക് അനുവാദമില്ല. അഞ്ച് കിലോമീറ്റർ ദൂരം നടന്നാണ് ഇവർ അവശ്യ വസ്തുക്കൾ വാങ്ങുന്നത്. ഗ്രാമത്തിൽ ജോലി ലഭിക്കാത്ത സ്ഥിതിയാണുള്ളതെന്നും പരാതിയിൽ പറയുന്നു. റോഡിലൂടെ വിവാഹ, ശവ സംസ്‌കാര ഘോഷയാത്ര നടത്തുന്നതിനെതിരെയും മുന്നറിയിപ്പ് നൽകിയിട്ടുള്ളതായി ദളിത് കുടുംബങ്ങൾ ചൂണ്ടിക്കാട്ടി. സംഭവത്തിലെ പ്രശ്‌ന പരിഹാരത്തിനായി ശ്രമിക്കുകയാണെന്ന് ഉന്നത ഉദ്യോഗസ്ഥർ വ്യക്തമാക്കി.\nദളിത് പെൺകുട്ടിയുടെ മൃതദേഹം പുലർച്ചെ രണ്ടരയ്ക്ക് സംസ്ക്കരിച്ചു പൊലീസ്; കുടുംബത്തെ വീടിനുള്ളിൽ പൂട്ടിയിട്ടു; പ്രതിഷേധം ശക്തം


പ്രമേഹം: ഈ ജീവിതശൈലി രോഗത്തെ പ്രതിരോധിക്കാം, നിയന്ത്രിക്കാം – Malayalam Vayana\nപ്രമേഹം: ഈ ജീവിതശൈലി രോഗത്തെ പ്രതിരോധിക്കാം, നിയന്ത്രിക്കാം\nജീവിതശൈലി രോഗങ്ങളിൽ ഏറ്റവും കൂടുതൽ ആളുകൾ ബുദ്ധിമുട്ടുന്നത് പ്രമേഹം മൂലമാണ്. ഇന്ത്യയിൽ മുഴുവൻ ജനസംഖ്യയുടെ ഏതാണ്ട് ആറ് ശതമാനത്തോളം ആളുകൾക്ക് പ്രമേഹമുണ്ടെന്നാണ് പഠനങ്ങൾ സൂചിപ്പിക്കുന്നത്. ഇതിൽ തന്നെ ഏറ്റവും കൂടുതൽ രോഗികളുള്ളത് കേരളത്തിലാണ്. പ്രായപൂർത്തിയായ അഞ്ചുപേരിൽ ഒരാൾ പ്രമേഹരോഗിയാണെന്നാണ് കണക്കുകൾ പറയുന്നത്. പ്രമേഹം പിടിപെട്ടാൽ പിന്നെ ജീവിതം തന്നെ അവസാനിച്ച അവസ്ഥയാണ് പലർക്കും. ജീവിതശൈലിയിൽ മാറ്റം വരുത്തിയും ഭക്ഷണക്രമീകരണം കൃത്യമായി പാലിച്ചും മാത്രമേ പ്രമേഹത്തെ നിയന്ത്രിക്കാനാകൂ.\nഒരു പ്രമേഹരോഗി വീട്ടിലുണ്ടെകിൽ കുടുംബാംഗങ്ങളുടെ മൊത്തം ജീവിതശൈലി തന്നെ ചിലപ്പോഴൊക്കെ മാറ്റേണ്ടി വരും. പ്രമേഹത്തിനു കുടുംബത്തിന്റെ മേലുള്ള സ്വാധീനം, പ്രമേഹരോഗിയെ ചിട്ടയായ ജീവിതം പാലിക്കാൻ സഹായിക്കാൻ വീട്ടിലെ മറ്റ് അംഗങ്ങളുടെ സഹകരണം തുടങ്ങിയവയൊക്കെ വളരെ പ്രാധാന്യമർഹിക്കുന്ന കാര്യങ്ങളാണ്. കാരണം, വീട്ടിലെ ഒരാൾക്ക് ഈ രോഗം ഉണ്ടെങ്കിൽ ബാക്കിയുള്ളവർക്കും ഇത് വരാനുള്ള സാധ്യത ഏറെയാണ്.\nടൈപ്പ് വൺ, ടൈപ്പ് ടു എന്നിങ്ങനെ പ്രമേഹം രണ്ടുതരത്തിലാണുള്ളത്. ടൈപ്പ് വൺ പ്രമേഹം പാരമ്പര്യമായി ഉണ്ടാകുന്നു. പാൻക്രിയാസിലുള്ള ഇൻസുലിൻ ഉത്പാദിപ്പിക്കുന്ന ബീറ്റാ സെൽ നശിക്കുന്നതാണ് ഇതിന്റെ പ്രധാന കാരണം. ജനിതകകരണങ്ങൾ മൂലമാണ് ഇത് സംഭവിക്കുന്നത്. അതേസമയം ടൈപ്പ് ടു പ്രമേഹം ഉണ്ടാകുന്നത് ജീവിതശൈലിയിൽ ഉണ്ടാകുന്ന വ്യതിയാനങ്ങൾ കൊണ്ടും. സാധാരണ നാം കണ്ടുവരുന്ന പ്രമേഹരോഗികളിൽ ഏറിയ പങ്കും ടൈപ്പ് ടു വിഭാഗത്തിൽ പെടുന്നവരാണ്. ജീവിതശൈലി, ഭക്ഷണം എന്നിവ പാരമ്പര്യമായി ഉണ്ടാകുന്ന ടൈപ്പ് വൺ പ്രമേഹത്തെ ബാധിക്കുന്നില്ല.\nചോറും വിവിധങ്ങളായ കറികളും ഉൾപ്പെട്ട ഭക്ഷണരീതി ഉപേക്ഷിക്കുന്നത് മലയാളിക്ക് ചിന്തിക്കാൻ പോലുമാകില്ല. ദിവസത്തിൽ മൂന്നു നേരവും ചോറുണ്ണാൻ സാധിച്ചാൽ അതിൽ പരം സന്തോഷം വേറെയില്ല. കഴിക്കുമ്പോൾ കറികളുടെ അളവും ചോറിന്റെ അളവ് കൂടുതലും എന്നതാണ് പൊതുവെ കണ്ടുവരുന്ന രീതി. പാരമ്പരാഗതമായാ ഈ ആഹാരക്രമം ഇന്നും മലയാളികൾ ഒട്ടും മടിക്കാതെ പിന്തുടരുന്നു. അളവിൽ കൂടുതൽ കഴിക്കുന്ന ഈ ചോറ് വയറ്റിലെത്തി ഗ്ലൂക്കോസായി മാറുന്നു. ഇത് രക്തത്തിലേക്ക് കടക്കുകയും രക്തത്തിൽ പഞ്ചസാരയുടെ അളവ് കൂട്ടുകയും ചെയ്യുന്നു. രക്തത്തിൽ പഞ്ചസാരയുടെ അളവ് ക്രമാതീതമായി ഉയരുമ്പോൾ അത് നിയന്ത്രിക്കുവാൻ പാൻക്രിയാസിലെ ബീറ്റാ കോശങ്ങൾ ഇൻസുലിൻ ഉത്പാദിപ്പിക്കും.\nകൂടുതൽ പ്രാവശ്യം ചോറുണ്ണുമ്പോൾ ഈ പ്രവർത്തികൾ ആവർത്തിക്കപ്പെടുന്നു. ബീറ്റാ കോശങ്ങൾ അമിതമായി പ്രവർത്തിച്ചുകൊണ്ടേയിരിക്കുമ്പോൾ ഇൻസുലിന്റെ ഉത്പാദനം കുറയുകയും പ്രമേഹത്തിലേക്ക് നീങ്ങുകയും ചെയ്യുന്നു. അതുപോലെ തന്നെ ചോറ് കൂടുതൽ കഴിക്കുന്നത് അമിതവണ്ണത്തിന് കാരണമാകാം. ചോറ് ദഹിച്ച് ഗ്ലൂക്കോസ് ആയി മാറുന്നു. ഈ ഗ്ലൂക്കോസ് സാധാരണഗതിയിൽ ശരീരത്തിന്റെ ഊർജ്ജആവശ്യങ്ങൾക്കായാണ് ഉപയോഗിക്കപ്പെടുന്നത്. പക്ഷെ ഇന്നത്തെ ജീവിത സാഹചര്യങ്ങളിൽ ഊർജ്ജം ചിലവാക്കാനുള്ള പ്രവർത്തികൾ കുറവായതിനാൽ ഗ്ലൂക്കോസ് കൊഴുപ്പായി ശരീരത്തിൽ ശേഖരിക്കപ്പെടുന്നു. ഇത് അമിത വണ്ണത്തിനും പ്രമേഹം, ഹൃദ്രോഗം തുടങ്ങിയവയ്ക്കും കാരണമാകുന്നു.\nഒരുനേരം മാത്രം ചോറുണ്ണുക. ചോറിന്റെ അളവ് കുറച്ച് കറികൾ കൂടുതൽ കഴിക്കുക. പച്ചക്കറികളും ഇലക്കറികളും കൂടുതലായി ആഹാരക്രമത്തിൽ ശീലമാക്കുക. തവിടുള്ള കുത്തരി ഉപയോഗിക്കാം.\nതിരക്കേറിയ ജീവിത രീതി പിന്തുടരുന്നവർ സാധാരണഗതിയിൽ ഒഴിവാക്കുന്ന ഒന്നാണ് പ്രഭാതഭക്ഷണം. പ്രമേഹരോഗികൾ ഒരു കാരണവശാലും ഇത് ചെയ്യാൻ പാടുള്ളതല്ല. അതോടൊപ്പം പ്രാതൽ മുടക്കാത്തവർക്ക് ടൈപ്പ് ടു പ്രമേഹം വരാനുള്ള സാധ്യത വളരെ കുറവാണെന്നും അടുത്തിടെ നടത്തിയ ഒരു പഠനത്തിൽ ജർമൻ ഗവേഷകർ കണ്ടെത്തിയിരുന്നു.\nടൈപ്പ് ടു പ്രമേഹമുള്ളവർക്ക് പൊതുവെ ഉള്ളതാണ് എന്ത് കഴിക്കണം എന്ത് കഴിക്കാൻ പാടില്ല എന്നുള്ളത്. രക്തത്തിൽ പഞ്ചസാരയുടെ അളവ് കൂടുന്ന ഭക്ഷണങ്ങൾ തീർത്തും ഒഴിവാക്കുക.\nടൈപ്പ് ടു പ്രമേഹ ചികിത്സയിലെ ഒരു പ്രധാന സംഗതി രക്തത്തിലെ പഞ്ചസാരയുടെ അളവ് നിയന്ത്രിക്കുക എന്നതാണ്. കാർബോഹൈഡ്രേറ്റ് കുറഞ്ഞതും പ്രോട്ടീനും ഫാറ്റും കൂടിയതുമായ ഭക്ഷണങ്ങൾ കഴിക്കുന്നത് പ്രമേഹരോഗികളിൽ രക്തത്തിൽ പഞ്ചസാരയുടെ അളവ് നിയന്ത്രിക്കാൻ സഹായിക്കുന്നു. അന്നജം കുറഞ്ഞ ഭക്ഷണങ്ങൾ കരളിലെ കൊഴുപ്പിന്റെ അളവ് നിയന്ത്രിക്കുകയും കൊഴുപ്പിന്റെ ഉപാപചയ പ്രവർത്തനങ്ങളെ സഹായിക്കുകയും ചെയ്യും. ടൈപ്പ് ടു പ്രമേഹരോഗികളിൽ നടത്തിയ പഠനത്തിലാണ് അന്നജം കുറഞ്ഞതും ഉയർന്ന പ്രോട്ടീൻ അടങ്ങിയതും മിതമായ കൊഴുപ്പ് അടങ്ങിയതുമായ ഭക്ഷണം പ്രമേഹരോഗികളിൽ രക്തത്തിലെ പഞ്ചസാരയുടെ അളവ് നിയന്ത്രിക്കാനുള്ള കഴിവ് മെച്ചപ്പെടുത്തുന്നു എന്ന് കണ്ടുപിടിച്ചത്.\nപയർ, പരിപ്പുവർഗ്ഗങ്ങൾ, മുട്ട, ഇറച്ചി, നട്സ്, പാൽ, പാലുത്പന്നങ്ങൾ എന്നിവയെല്ലാം പ്രോട്ടീൻ ധാരാളമടങ്ങിയ ഭക്ഷണങ്ങളാണ്. മൈദ ഉപയോഗിച്ചുണ്ടാക്കുന്നതും എണ്ണയിൽ വറുത്തെടുത്തതുമായ ഭക്ഷണങ്ങൾ പരമാവധി ഒഴിവാക്കുക.\nടൈപ്പ് ടു പ്രമേഹത്തെ നിയന്ത്രിക്കാൻ ഡോക്ടർ നിർദ്ദേശിക്കുന്ന മരുന്നുകൾക്കൊപ്പം ഭക്ഷണം, ജീവിതശൈലി, വ്യായാമം ഇവയെല്ലാം ശ്രദ്ധിക്കേണ്ടതാണ്.\nഭക്ഷണം നിയന്ത്രിക്കുന്നത് പോലെ തന്നെ പ്രാധാന്യമുള്ള മറ്റൊന്നാണ് നിശ്ചിത സമയം വ്യായാമത്തിനായി നീക്കിവെക്കുക എന്നത്. കഴിക്കുന്ന ഭക്ഷണം ഈ ഊർജ്ജവശ്യത്തിനായി വിനയോഗിക്കപ്പെടുന്നു എന്ന് ഉറപ്പുവരുത്തുന്നതിന് വ്യായാമം അത്യാവശ്യമാണ്. വ്യായാമം ചെയ്യുന്നതുകൊണ്ട് നിരവധി പ്രയോജനങ്ങളുണ്ട്. ശരീരത്തിനും മനസ്സിനും ഉന്മേഷം ലഭിക്കുന്നതിനൊപ്പം മൊത്തത്തിലുള്ള ആരോഗ്യം മെച്ചപ്പെടുത്തുന്നതിനും വിവിധ രീതിയിലുള്ള വ്യായാമങ്ങൾ വഹിക്കുന്ന പങ്ക് ചെറുതൊന്നുമല്ല.\nപ്രമേഹരോഗിയായ ഒരാൾ പിന്തുടരേണ്ടത് ദീർഘനേരത്തേക്ക് ഉതകുന്ന ഒരു വ്യായാമ മുറയാണ്. അതുപോലെ തന്നെ എല്ലാ ദിവസവും ചെയ്യാൻ കഴിയുന്നതും ഏതു സ്ഥലത്തു ചെയ്യാൻ കഴുന്നതും ആയിരിക്കണം ഈ വ്യായാമ രീതികൾ. രാവിലെയും വൈകീട്ടും മുടങ്ങാതെയുള്ള നടത്തവും ഓട്ടവും ശീലിക്കുന്നത് എവിടെയും ആർക്കും ചെയ്യാൻ കഴിയുന്ന കാര്യമാണ്. പങ്കാളികൾക്കൊപ്പം എന്തെങ്കിലും കായിക വിനോദങ്ങളിൽ ഏർപ്പെടുന്നതും പ്രമേഹരോഗികളുടെ ആരോഗ്യത്തിന് ഉത്തമമാണ്. ബാഡ്മിന്റൺ, ടെന്നീസ്, ബാസ്കറ്റ്ബോൾ, നീന്തൽ, സൈക്ലിംഗ്, ഡാൻസിങ് എന്നിവയൊക്കെ മികച്ച വ്യായാമ രീതികളാണ്. ഓരോ ദിവസവും ഓരോ കായിക വിനോദത്തിൽ ഏർപ്പെടുന്ന രീതിയിൽ ഒരാഴ്ചത്തേയ്ക്കും ഒരു മാസത്തേയ്ക്കുമുള്ള വ്യായാമ ചാർട്ടുകൾ തയ്യാറാക്കി വെക്കാവുന്നതാണ്.\nനിങ്ങളിൽ പ്രമേഹമുണ്ടെന്ന് ബോധ്യമായാൽ, ആദ്യ ദിവസം തന്നെ അതികഠിനവും അമിതവുമായ വ്യായാമങ്ങൾ ചെയ്ത് തുടങ്ങരുത്. നിങ്ങളുടെ ഡോക്ടറുടെ നിർദ്ദേശമനുസരിച്ച് തുടക്കത്തിൽ 20 മുതൽ 30 മിനിറ്റ് വരെ വ്യായാമം ചെയ്യാം. സാവധാനം 60 മുതൽ 90 മിനിറ്റ് വരെ ദീർഘിപ്പിക്കാവുന്നതാണ്. തുടരെയുള്ള വ്യായാമങ്ങളിൽ ഏർപ്പെടുമ്പോൾ ക്ഷീണം അനുഭവപ്പെടുന്നുണ്ടെകിൽ അപ്പോൾ തന്നെ നിർത്തി ഒരല്പം വിശ്രമിച്ച ശേഷം തുടരാവുന്നതാണ്. ധാരാളം വെള്ളം കുടിക്കാൻ പ്രത്യേകം ശ്രദ്ധിക്കണം.\nപാരമ്പര്യമായി വരുന്ന പ്രമേഹത്തെ മാറ്റി നിർത്തിയാൽ, നമ്മുടെ ജീവിതശൈലി കൊണ്ടുണ്ടാകുന്ന രോഗങ്ങളിൽ ഏറ്റവും വ്യാപകമായത് പ്രമേഹം തന്നെയാണ്. കേരളത്തിലെ ജീവിത സാഹചര്യങ്ങളും നാഗരികത നിറഞ്ഞ ജീവിതശൈലിയും കായികാദ്ധ്വാനത്തിന്റെ അഭാവവും മൂലം കുട്ടികളിൽ പോലും ടൈപ്പ് ടു പ്രമേഹം കാണപ്പെടുന്നുണ്ട്. നിയന്ത്രിത ആഹാരക്രമം, കൃത്യമായ വ്യായാമ മുറകൾ, ചിട്ടയായ ജീവിത രീതികൾ എന്നിവ പാലിക്കുന്ന ഏതൊരാൾക്കും പ്രമേഹത്തെ വരുതിയിലാക്കാവുന്നതാണ്.\n"എന്തു സംഭവിച്ചാലും സഹോദരന്മാരാണ് ഉത്തരവാദികള്, പരാതി കൊടുത്താല് കൊല്ലുമെന്ന് ഭീഷണി"\n"അമേരിക്കയിലായിരുന്നെങ്കിൽ തരൂർ പണ്ടേ പ്രസിഡൻ്റായേനെ, അദ്ദേഹം നാളെയുടെ നേതാവ്"


കണിയൊരുക്കി മലയോരം; ശുഭപ്രതീക്ഷയുടെ വിഷു | Idukki | Kerala | Deshabhimani | Sunday Apr 15, 2018\nകണിയൊരുക്കി മലയോരം; ശുഭപ്രതീക്ഷയുടെ വിഷു\nതൊടുപുഴ > കണിയൊരുക്കാൻ മഞ്ഞപ്പൂക്കൾ. രാത്രിയെ വർണാഭമാക്കാൻ പൂത്തിരികൾ. മലയോരം ഒരിക്കൽക്കൂടി വിഷുവിനെ വരവേറ്റു. ആഘോഷങ്ങൾ സ്നേഹം പങ്കിടാനുള്ളതാണെന്ന ഓർമപ്പെടുത്തലുമായാണ് കടുത്ത പ്രതസന്ധികൾക്കിടയിലും ഇടുക്കി വിഷുവിനെ വരവേറ്റത്. പട്ടയമടക്കമുള്ള പ്രശ്നങ്ങളിൽ സംസ്ഥാനസർക്കാർ നൽകുന്ന ശുഭപ്രതീക്ഷയുടെ സാന്ത്വനവും ആഘോഷത്തിന് നിറച്ചാർത്തായി.\nവൈകുന്നേരങ്ങളിൽ തിമിർക്കുന്ന മഴ ചേനയും ചേമ്പുമടക്കമുള്ള നടുതലകൾക്ക് നന്നെന്ന് കർഷകർ പറഞ്ഞു. മുൻ വർഷത്തെ വിളവിൽനിന്ന് നല്ല വിത്തുകൾ കരുതിവച്ച കർഷകർ കൃഷിയിടങ്ങളിൽ അവ നേരത്തെ നട്ടു. കൊടിയ വേനലിൽ കൂമ്പുകൾ കരിഞ്ഞ് കൃഷിയിടം നശിച്ചുപോകുമെന്ന് ആശങ്കയാണ് വേനൽ മഴയോടെ ശമിച്ചത്.\nപടക്കക്കടകൾക്കുമുമ്പിൽ ശനിയാഴ്ച് വൈകിയും വലിയ തിരക്കായിരുന്നു. ഓലപ്പടക്കങ്ങളും പൂത്തിരികളുമായിരുന്നു പ്രധാന ആകർഷണം. ചൈനീസ് പടങ്ങങ്ങൾക്കും ആവശ്യക്കാരുണ്ടായി. വിലക്കുറവുണ്ടെന്നതായിരുന്നു പ്രത്യേകത. പൂത്തിരിയുടെ വിവിധ ശ്രേണികളുണ്ടായിരുന്നു വിൽപ്പനകേന്ദ്രങ്ങളിൽ. നൂറ് രൂപ വരെയായിരുന്നു വില. പല വലിപ്പത്തിലുള്ള കമ്പിത്തിരികൾ വിൽപ്പനയ്ക്കുണ്ടായിരുന്നു. വിലയിലുമുണ്ടായിരുന്നു വ്യത്യാസം. കണിക്കൊന്നകൾ കൊടിയ വേനലിൽ നേരത്തെ പൂത്തു. എങ്കിലും നാട്ടുവഴികളിൽ മഞ്ഞപ്പൂക്കൾ ബാക്കിനിന്നു.\nനാട്ടിൻപുറത്തുനിന്ന് ശേഖരിച്ച കണിക്കൊന്നപ്പുക്കൾ പട്ടണങ്ങളിൽ വിൽക്കാവനെത്തിയവർ നല്ല ലാഭം കൊയ്തു. ഒരു പിടി കണിക്കൊന്നപ്പുവിന് 30 രൂപയായിരുന്നു വില.\nകരിമരുന്നുൽപ്പന്നങ്ങളുടെ വിൽപ്പനകേന്ദ്രങ്ങളിൽ കാഴ്ചയുടെ വിസ്മയം തീർക്കുന്ന നിരവധി ഇനങ്ങൾ ഇക്കുറി വിൽപ്പനയ്ക്കെത്തി. പടക്കങ്ങൾക്കായിരുന്നു ആവശ്യക്കാരേറെ. കുട്ടികൾ പടക്കങ്ങളും കണിക്കാഴ്ചയുമായി രാത്രിയിൽ വീടുകൾ തോറും സഞ്ചരിച്ചു. വിളവെടുപ്പുത്സവത്തിന്റെ ആഘോഷരാവിനെ നാട് വരേവേറ്റത് ഗൃഹാതുരത്വത്തോടെ.


കുഞ്ഞിനെ ഉത്രയുടെ മാതാപിതാക്കള്‍ക്ക് കൈമാറും, ബാലക്ഷേമ സമിതി ഉത്തരവിട്ടു | child welfare committee decided to give uthras babys custody to her parents\nകുഞ്ഞിനെ ഉത്രയുടെ മാതാപിതാക്കള്‍ക്ക് കൈമാറും, ബാലക്ഷേമ സമിതി ഉത്തരവിട്ടു\nകുഞ്ഞിനെ ഉത്രയുടെ മാതാപിതാക്കള്‍ക്ക് കൈമാറാൻ ഉത്തരവ്. കൊല്ലം ചൈൽഡ് വെൽഫെയർ കമ്മിറ്റിയുടേതാണ് തീരുമാനം\nKollam, First Published May 25, 2020, 2:59 PM IST\nകൊല്ലം: അഞ്ചലിൽ പാമ്പ് കടിയേറ്റ് മരിച്ച ഉത്രയുടെ കുഞ്ഞിനെ ഉത്രയുടെ മാതാപിതാക്കള്‍ക്ക് കൈമാറാൻ ഉത്തരവ്. കൊല്ലം ചൈൽഡ് വെൽഫെയർ കമ്മിറ്റിയുടേതാണ് തീരുമാനം. വനിതാകമ്മീഷന്‍റെ ഇടപെടലിനെ തുടർന്നാണ് നടപടി. അഞ്ചലില് പാമ്പ് കടിയേറ്റ് മരിച്ച ഉത്രയെ ഭര്‍ത്താവ് സൂരജ് പാമ്പിനെക്കൊണ്ട് കടിപ്പിച്ച് കൊലപ്പെടുത്തുകയായിരുന്നുവെന്ന വിവരം കഴിഞ്ഞ ദിവസം പുറത്ത് വന്നിരുന്നു.\nഉത്രയുടെ വീട്ടിലായിരുന്നു നേരത്തെ ഒരു വയസ് പ്രായമുള്ള കുഞ്ഞ് ഉണ്ടായിരുന്നത്. മരണശേഷം കോടതിയുടെ അനുമതിയോടെ കുഞ്ഞിനെ സൂരജ് വീട്ടിലേക്ക് കൊണ്ടുപോകുകയായിരുന്നു. പിന്നീട് ഉത്രയുടെ മരണം കൊലപാതകമാണെന്ന് തെളിഞ്ഞതോടെ കുഞ്ഞിനെ തിരികെ വേണമെന്നാവശ്യപ്പെട്ട് ഉത്രയുടെ മാതാപിതാക്കള് ചൈൽഡ് വെൽഫെയർ കമ്മിറ്റിയെ സമീപിക്കുകയായിരുന്നു.\nകൊല്ലപ്പെട്ട ഉത്രയുടെ മകനെ വിട്ട് കിട്ടണമെന്നും സൂരജിന്‍റെ കുടുംബം ക്രിമിനൽ സ്വഭാവം ഉള്ളവരാണാണെന്നും ഉത്രയുടെ അച്ഛൻ വിജയസേനന് നേരത്തെ ആവശ്യപ്പെട്ടിരുന്നു. കേസ് അന്വേഷണത്തിന്‍റെ ഭാഗമായി ഉത്രയുടെ ഭര്‍ത്താവും ഒന്നാം പ്രതിയുമായ സൂരജിനെ യുവതിയുടെ വീട്ടിലെത്തിച്ച് തെളിവെടുപ്പ് നടത്തിയതിന് പിന്നാലെയാണ് കുഞ്ഞിനെ ഉത്രയുടെ മാതാപിതാക്കള്‍ക്ക് കൈമാറാൻ ഉത്തരവിട്ടത്.\nLast Updated May 25, 2020, 4:37 PM IST\nഉത്ര പാമ്പ് കടിച്ച് മരിച്ചു\nബാലക്ഷേമ സമിതി ഉത്തരവിട്ടു


സിപിഎം മുന് ലോക്കല് സെക്രട്ടറിയെ തൂങ്ങിമരിച്ച നിലയില് കണ്ടെത്തി\nTue Jan 19 2021 05:36:03 GMT+0530 (India Standard Time)\nAPH13 Jan 2021 6:46 AM GMT\nപത്തനംതിട്ട: കോന്നിയില് സിപിഎം മുന് ലോക്കല് സെക്രട്ടറിയെ തൂങ്ങിമരിച്ച നിലയില് കണ്ടെത്തി. കോന്നി മുന് ലോക്കല് സെക്രട്ടറി കെ ഓമനക്കുട്ടനെയാണ് മരിച്ച നിലയില് കണ്ടെത്തിയത്. പാര്‍ട്ടി ഏരിയ നേതൃത്വവുമായി നിലനിന്ന പ്രശ്‌നങ്ങളാണ് ആത്മഹത്യക്ക് കാരണമെന്നാണ് പ്രാഥമിക സൂചന. കോന്നി കോര്‍പറേറ്റീവ് ബാങ്കിലെ കളക്ഷന് ഏജന്റ് കൂടിയാണ് ആത്മഹത്യ ചെയ്ത ഓമനക്കുട്ടന്.\nപഞ്ചായത്ത് തിരഞ്ഞെടുപ്പുമായി ബന്ധപ്പെട്ട് കോന്നി എട്ടാം വാര്‍ഡിലെ സ്ഥാനാര്‍ഥി പരാജയപ്പെട്ടിരുന്നു. തുടര്‍ന്ന് സ്ഥാനാര്‍ഥിയുടെ തോല്‍വിക്ക് പിന്നില് ഓമനക്കുട്ടന് അടക്കമുള്ള നേതാക്കളാണെന്ന തരത്തില് ഏരിയ കമ്മിറ്റിയില് നിന്ന് വിമര്‍ശനങ്ങളുയര്‍ന്നിരുന്നു. പാര്‍ട്ടി ഏരിയ സെക്രട്ടറി കെ ശ്യാംലാലിന്റെ നേതൃത്വത്തില് ഓമനക്കുട്ടനെതിരെ പല തവണ ഭീഷണി ഉയര്‍ന്നതായും കുടുംബം ആരോപിക്കുന്നു.


ഇടുക്കി ഡാമില് വെള്ളം കുതിച്ചുചാടി; ഓര്‍മകളില് ചിരിതൂകി വിക്ടര്; നോവോര്‍മ | Idukki dam | Kerala flood | Cheruthoni dam | Idukki shutter open | Victor George | Manorma | Photography\nഇടുക്കി ഡാമില് വെള്ളം കുതിച്ചുചാടി; ഓര്‍മകളില് ചിരിതൂകി വിക്ടര്; നോവോര്‍മ\nജെറി വർഗീസ് August 10, 2018 10:50 AM IST\nസംസ്ഥാന ചരിത്രത്തിലെ ഏറ്റവും വലിയ നീരൊഴുക്കാണ് ഇപ്പോൾ ഡാമുകളിൽ. സംസ്ഥാനത്തെ 22 ഡാമുകൾ ഒരേസമയം തുറന്നിരിക്കുന്നു. എങ്കിലും ഇടുക്കി ഡാം തുറക്കുമ്പോൾ അത് ഒരു അപൂർവതയാണ്. കാരണം 26 വർഷങ്ങൾക്ക് ശേഷമാണ് ഇടുക്കിയുടെ ഭാഗമായ ചെറുതോണിയുടെ ഷട്ടറുകൾ തുറക്കുന്നത്. മുൻപ് രണ്ട് തവണ മാത്രമേ ഈ ഡാം തുറന്നിട്ടുള്ളൂ.\nചെറുതോണി അണക്കെട്ടിന്റെ അഞ്ചു ഷട്ടറുകളും 1981 ൽ തുറന്നിരുന്നു. രാവിലെ ഒൻപതോടെ അണക്കെട്ടു തുറന്നു. രണ്ടു മണിക്കൂറിനു ശേഷം ഷട്ടർ താഴ്ത്തി. വൈകിട്ട് നാലു മണിയോടെ വീണ്ടും തുറന്നു. 1981 ൽ ആകെ 15 ദിവസമാണ് അണക്കെട്ടിന്റെ ഷട്ടർ തുറന്നിട്ടത്. 1992 ഒക്‌ടോബർ 11 ന് രാവിലെ 9ന് ചെറുതോണി അണക്കെട്ടിന്റെ മധ്യ ഷട്ടർ തുറക്കുമ്പോൾ പാൽപ്പതപോലെ നുരഞ്ഞ് പിന്നെ പതഞ്ഞുപൊങ്ങി ഷട്ടറിന്റെ നേർത്ത വിടവിലൂടെ വെള്ളം താഴേക്ക് വരുന്നത് മലയാള മനോരമയുടെ അസിസ്റ്റന്റ് എഡിറ്റർ ബോബി എബ്രഹാം ഇന്നും ഓർക്കുന്നു.\n1992 ൽ ഇടുക്കി ചെറുതോണി ഡാം തുറന്നപ്പോൾ. ഫയൽ ചിത്രം – വിക്ടർ ജോർജ് ∙ മനോരമ\nദ്യശ്യമാധ്യമങ്ങൾ സജീവമല്ലാതിരുന്ന കാലത്ത് മലയാള മനോരമയുടെ ഒന്നാം പേജിൽ മലയാളിക്ക് ആ ദൃശ്യവിരുന്ന് ഒരുക്കിയത് വിക്ടർ ജോർ‍ജായിരുന്നു. വെള്ളം ഒഴുകിവരുന്ന വഴി നേരത്തെ തന്നെ വിക്ടർ മനസിൽ കണ്ടിരുന്നു. വിക്‌ടറിന്റെ ക്യാമറ പകർത്തിയെടുത്തത് ഷട്ടറിനടിയിലൂടെ വെള്ളം കിനിഞ്ഞിറങ്ങുന്നതുമുതൽ കുതിച്ചൊഴുകുന്നതുവരെ നിരവധി ചിത്രങ്ങൾ. വായനക്കാരന് ഡാം തുറന്നത് നേരിട്ടുകണ്ടത് പോലെയുള്ള കാഴ്ച.\nമഴയുടെ സൗന്ദര്യം പൂര്‍ണ്ണമായി പകര്‍ത്താന് പ്രകൃതി ആരെയും അനുവദിക്കില്ല. എന്നാൽ ആ മഴയെ വിടാതെ പിന്തുടർന്ന് വിക്ടറിന് അതിന് കഴിഞ്ഞു. പരിസ്ഥിതിയും കുട്ടികളും വൃദ്ധരും ആനകളും കലാലയങ്ങളും മേഘങ്ങളും അദ്ദേഹത്തിന്റെ ഇഷ്ടവിഷയമായിരുന്നു. വ്യത്യസ്ത കോമ്പൊസിഷനുകള് കൊണ്ട് ഫോട്ടോകളെ വിക്ടർ കലാരൂപങ്ങളായി ഉയര്‍ത്തി. വേറിട്ട കാഴ്ചകള് കണ്ടെത്താനുള്ള ഒരു കണ്ണ് തനിക്കുണ്ടെന്ന് വിക്ടർ പലപ്പോഴും തെളിയിച്ചു. 'മഴ പെയ്യുകയാണ് ' എന്ന പേരില് വിക്ടറിന്റെ മഴച്ചിത്രങ്ങളുടെ ശേഖരം ആൽബമായി പുറത്തിറങ്ങി. 80-ഓളം ചിത്രങ്ങളാണ് ഈ ആല്‍ബത്തിലുളളത്. ഇതിലെ ഏറ്റവും നല്ല ചിത്രത്തിനായുളള യാത്രയാണ് വിക്ടറിന്റെ അവസാനയാത്രയായത്.\n2001 ജൂലായ് ഒമ്പതിന് ഇടുക്കി ജില്ലയിലെ വെണ്ണിയാനിയിലുണ്ടായ ഉരുള്‍പൊട്ടലിനിടെയാണ് വിക്ടര് ജോര്‍ജ് പോയത്. പ്രകൃതി വിതച്ച നാശത്തിന്റെ തീവ്രത പകർത്താൻ ഉളളിലേയ്ക്ക് വിക്ടര് കയറിപ്പോയി. ഉരുള് വരുന്ന വഴിയുടെ മികച്ച ചിത്രമെടുക്കുക എന്നതായിരുന്നിരിക്കണം വിക്ടറിന്റെ മനസിലെ ചിന്ത. ഒരു കുടയും ചൂടി മലമുകളിലേയ്ക്ക് കയറിപ്പോകുന്ന വിക്ടറിനെ തൊടുപുഴയിലെ ഒരു ഫോട്ടോഗ്രാഫറും വിക്ടറിന്റെ സുഹൃത്തുമായ ജിയോ ടോമി ക്യാംമറയിൽ പകര്‍ത്തുകയും ചെയ്തു. മികവിനു വേണ്ടി ജീവന് പണയം വയ്ക്കുക എന്നത് വെറും വാക്കല്ല എന്ന് ജീവന് കൊടുത്ത് തെളിയിച്ചു വിക്ടര്.\nഒരോ മഴയുടെ പിന്നാലെയും മഴയോടൊപ്പവും അലഞ്ഞ ആ മനുഷ്യന് ഒടുവില് അതേ മഴയോട് അലിഞ്ഞുചേരുകയായിരുന്നു. 26 വർഷങ്ങൾക്കപ്പുറം ഇടുക്കി ഡാം തുറന്നുപ്പോൾ ഓരോ മലയാളി വായനക്കാരും ഓർത്തു പോകും വിക്ടര് ജോർജിനെ. കാഴ്ചകളുടെ ഹെര്‍ബേറിയം തീര്‍ക്കാനായി ജീവന് തന്നെ വെടിഞ്ഞ ആ പോരാളിയെ.